Frontline allowance avas kurumu ge kulli massala berukollaifi\nފްރޮންޓްލައިން އެލަވަންސް އަވަސް ކުރުމުގެ ކުއްލި މައްސަލަ ބޭރުކޮށްލައިފި\nފްރަންޓްލައިން އެލަވަންސް އަވަސް ކުރުމުގެ ކުއްލި މައްސަލަ ހުށަހެޅުއްވި މެންބަރު އަހުމަދު ޝިޔާމް -- ފޮޓޯ: މަޖިލީސް\nކޮވިޑް-19 ގެ ބަލިމަޑުކަމާއި ގުޅިގެން ފްރަންޓްލައިނުގައި މަސައްކަތްކުރަމުންދާ އެކި އިދާރާތަކުގެ މުވައްޒިފުންނަށް ސަރުކާރުން ދިނުމަށް ނިންމި އެލަވަންސް މިހާތަނަށް ވެސް ދީފައިނުވާތީ ރައްޔިތުންގެ މަޖިލީހަށް ވެއްދި ކުއްލި މައްސަލައަށް ބަހުސްނުކޮށް ތަޅުމުން މައްސަލަ ބޭރުކޮށްލަން ފާސްކޮށްފި އެވެ.\nއިދިކޮޅު ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހުމަދު ޝިޔާމް ހުށަހެޅުއްވި ކުއްލި މައްސަލަ ތަޅުމަށް ބަލައިގަނެ ބަހުސަށް ހުޅުވާލަން ފެންނަ ކަމަށް ވޯޓު ދެއްވީ 8 މެންބަރުންނެވެ. ބަހުސަށް ހުޅުވާލަން ނުފެންނަ ކަމަށް 14 މެންބަރަކު ވޯޓު ދެއްވި އެވެ. އެހެންކަމުން އެ މައްސަލައަށް ބަހުސް ކުރަން ފާހެއް ނުވި އެވެ.\nމިއީ މި މަހުގެ 13 ވަނަ ދުވަހު ޝިޔާމް މަޖިލީހަށް ހުށަހެޅުއްވި ކުއްލި މައްސަލައެކެވެ. މީގެ ކުރިން އެ މައްސަލަ އެޖެންޑާ ނުކުރެވިގެން ދިޔައީ ކުރިން ބޭއްވި ކޮންމެ ޖަލްސާއަކަށް ޝިޔާމް ހުށަހެޅުއްވި ކުއްލި މައްސަލައާ އެކު އެހެން މެންބަރުން ވެސް އެ ޖަލްސާއަށް ކުއްލި މައްސަލައެއް ހުށަހެޅުއްވުމުންނެވެ.\nމަޖިލީހުގެ ގަވާއިދު ބުނާ ގޮތުން އެއް ޖަލްސާއަކަށް ދެ ކުއްލި މައްސަލައެއް ހުށަހަޅުއްވައިފިނަމަ، ތަޅުމަށް ހުށަހަޅުއްވާނެ ކުއްލި މައްސަލައެއް ކަނޑައަޅާނީ މަޖިލީހުގެ އިދާރާގައި ނަގާ ގުރަކުންނެވެ. އެއިން ކޮންމެ ޖަލްސާއެއްގައި ވެސް ގުރުއަތުން ހޮވެނީ ޝިޔާމްގެ މައްސަލަ ނޫން އަނެއް މައްސަލަ އެވެ.\nހަފުތާއެއް ފަހުން ޝިޔާމްގެ ކުއްލި މައްސަލަ ހުށަހެޅުއްވޭ ގޮތް ވުމުން، ބަހުސަށް ހުޅުވާ ނުލައި ތަޅުމުން މައްސަލަ ބޭރުކޮށްލުމުން އޭނާ ކަންބޮޑުވުން ވެސް ފާޅުކުރެއްވި އެވެ. ޝިޔާމް ވިދާޅުވީ، ބަހުސް ނުކުރަން ފެންނަ ކަމަށް ބައެއް މެންބަރުން ވޯޓު ދެއްވުމުން އެ ކަމާ ހިތާމަ ކުރައްވާ ކަމަށެވެ.\nކޮވިޑްގެ ބަލިމަޑުކަމާ ދެކޮޅަށް އެންމެ އިސް ސަފުގައި މަސައްކަތްކުރާ ފަރާތްތަކުގެ ތެރެއިން ތިން ގިންތިއަކަށް ބަހާލައިގެން "ފްރަންޓްލައިން" އެލަވަންސެއް ދޭން ނިންމާފައިވާ ކަން ފިނޭންސް މިނިސްޓަރު އިބްރާހިމް އަމީރު އިއުލާން ކުރެއްވީ މިދިޔަ މެއި މަހުގެ ހަތްވަނަ ދުވަހު އެންއީއޯސީގައި ބޭއްވި ނޫސްވެރިންގެ ބައްދަލުވުމެއްގެ ައެވެ.\nހައި ރިސްކު ކެޓަގަރީގައި ހިމެނޭ ފަރާތްތަކަށް ދޭން ނިންމީ މަސައްކަތަށް ނުކުންނަ ކޮންމެ ދުވަހަކަށް 500 ރުފިޔާ އެވެ. އެ ކެޓަގަރީގައި ހިމެނެނީ ޑޮކްޓަރުންނާއި، ނަރުހުންނާއި، ސާމްޕަލް ނަގާ ފަރާތްތަކާއި، ލެބް ޓެކްނީޝަނުންނާއި، އެފަދަ މީހުން އެއް ތަނުން އަނެއް ތަނަށް ގެންގޮސްދިނުމުގައި އުޅޭ ފަރާތްތަކާއި، ރެޕިޑް ރެސްޕޮންސް ޓީމުގައި ހިމެނޭ އޮފިޝަލުން ފަދަ ފަރާތްތެކެވެ.\nމީޑިއަމް ރިސްކު ކެޓަގަރީގައި ހިމެނޭ ފަރާތްތަކަށް ދޭން ނިންމާފައި އޮތީ މަސައްކަތަށް ނުކުންނަ ކޮންމެ ދުވަހަކަށް 250 ރުފިޔާ އެވެ. އެ ކެޓަގަރީގައި ހިމެނެނީ، ބައްޔަށް ޕޮޒިޓިވްވާ މީހުނާ ސީދާ ގޮތުން ބައްދަލުނުވި ނަމަވެސް، ޕޮޒިޓިވްވާ މީހުނާ ސީދާ ގޮތުން ބައްދަލުވާ އޮފިޝަލުންނާ އެކުގައި މަސައްކަތް ކުރާ ފަރާތްތަކެވެ.\nތިންވަނަ ކެޓަގަރީ ހިމަނާފައި ވަނީ، ފުރަތަމަ ދެ ކެޓަގަރީގައި ނުހިމެނޭ އަދި ކޮވިޑް-19 އާ ދެކޮޅަށް ކުރާ މަސައްކަތުގައި މަދުވެގެން ހަ ގަޑިއިރު މަސައްކަތް ކުރާ ފަރާތްތަކެވެ. އެ މުވައްޒަފުންނަށް މަސައްކަތައް ނުކުންނަ ކޮންމެ ދުވަހަކަށް 200 ރުފިޔާގެ އެލެވަންސްއެއް ދޭން ނިންމާފައިވާ ކަމަށް ސަރުކާރުން ބުނެފައިވެ އެވެ.\nރައްޔިތުންގެ މަޖިލިސް އަހުމަދު ޝިޔާމް ކޮވިޑް-19 + އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ


Mont Blanc Adhi Givency Fadha Dhuniyeyge Mash'hooru Brandthakuge Attar Oud Al Sabaya In Nerefi - Vaguthu\nމޮންޓް ބްލޮންކާއި ޖިވެންޗީ ފަދަ މަޝްހޫރު ބްރޭންޑްތަކުގެ އަތަރު އޫދް އަލް ސަބާޔާ އިން ނެރެފި\nކުރިއަށް އޮތް ބަރަކާތްތެރި އަޟްހާ އީދަށް ހާއްސަކޮށް އޫދް އަލް ސަބާޔާއިން މަޝްހޫރު ގިނަ ވައްތަރެއްގެ އަތަރު ނެރެފިއެވެ.\nއޫދް އަލް ސަބާޔާގެ މެނޭޖަރ އަހުމަދު ފަޒަލް ވިދާޅުވީ, މިހާރުވެސް ތަފާތު ގިނަ ވައްތަރުތަކުގެ ޕާފިއުމް އާއި އަތަރު ވިއްކަމުން އަންނަ އޫދް އަލް ސަބާޔާއިން އެންމެ ފަހުން ނެރެފައި ވަނީ ގިނަބައެއްގެ މަގުބޫލުކަން ހޯދާފައިވާ ބްރޭންޑްތަކުގެ އަތަރު ކަމަށެވެ.\nއޭގެ ތެރޭގައި، ފިރިހެނުންނަށް ހާއްސަ މޮންޓް ބްލޮންކް - އެކްސްޕްލޯރާ އާއި އަންހެނުންނަށް ހާއްސަ ޖިވެންޗީ ލިންޓާޑިޓް އާއި އަންހެނުންނަށް ހާއްސަ ވިކްޓޯރިއާ ސީކްރެޓް - ބޮމްބްޝެލް ނިއުޔޯކް އާއި ފިރިހެނުންނަށް ހާއްސަ ވައިއެސްއެލް ހިމެނޭ ކަމަށް ފަޒަލް ވިދާޅުވިއެވެ.\nދުނިޔޭގެ މަޝްހޫރު މި ބްރޭންޑްތަކުގެ އަތަރުތައް މިހާރުން ފެށިގެން އޫދް އަލް ސަބާޔާއިން ލިބެން ހުންނާނެއެވެ.\nއޫދް އަލް ސަބާޔާއަކީ ދިވެހިންގެ އިތުބާރު ހޯދާފައިވާ މަޝްހޫރު ބްރޭންޑްތަކުގެ އަތަރާއި ޕާފިއުމްގެ އިތުރުން އަމިއްލަ ބްރޭންޑްތަކުގެ އަތަރާއި ޕާފިއުމް އަދި ލޯޝަން އާއި އެއާ ފްރެޝްނާވެސް ވިއްކަމުން އަންނަ ބައެކެވެ. އަދި މީގެ އިތުރުން އެތަނުން އަންހެންވެރިންނަށް ހާއްސަ ސާރާ ބްރޭންޑްގެ އަބާޔާ (ދިގު ހެދުން) ވެސް ވިއްކަމުން ދެއެވެ.\nއޫދް އަލް ސަބާޔާގެ މައި ފިހާރަ ހުންނަނީ މާފަންނު މިރިޔަސް މަގުގައެވެ. މީގެ އިތުރުން އައްޑޫ ސިޓީގައިވެސް އޫދް އަލް ސަބާޔާގެ ފިހާރައެއް ހިންގަމުން އަންނައިރު، ހުޅުމާލޭގައި ހުންނަ ޝަރޫ މާޓަކީ އޫދް އަލް ސަބާޔާގެ އެޖެންޓެކެވެ. ޝަރޫ މާޓުންވެސް އޫދް އަލް ސަބާޔާގެ ގިނަ ޕްރޮޑަކްޓްތައް ލިބެން ހުންނާނެއެވެ.\nއޫދް އަލް ސަބާޔާގެ ފޯން ނަމްބަރަކީ 9495757 އެވެ.\nއޯއޭއެސް ބްރޭންޑްގެ ދެ ޕާފިއުމްއަކާއި އަތަރެއް ނެރެފި\nރާއްޖޭގެ ކޮންމެ ތަނަކަށްވެސް އޯއޭއެސް ޕްރޮޑަކްޓްސް ލިބޭނެ ގޮތް ހަދައިފި\nފިރިހެނުންނަށް އޯއޭއެސްގެ އެކްސްޓްރީމް ސަބާޔާ ވަރެއް ނެތް!\nއޮގަސްޓް 4, 2019 14:02\nމިތަންވަރެއް ހަމަ ނެތޭ އިނގޭ... އެހެން ތަންތާނގެ ސެންޓު އަތަރުވެސް މަ ޓެސްޓް ކުރިން އެކަމު މިތަންހާ ކޮލިޓީ ސަޅި އަމިއްލަ ވަންތަ ބްރޭންޑެއް އަދި މިރާއްޖޭގަ ސެންޓުގެ ދުނިޔޭގަ ނެތޭ ބުނެވޭނީ........\nވަރަށް އުފާވޭ ދިވެހިންގެ އަމިއްލަ ބްރޭންޑްތައް މިހެން އުފެދެމުން އަންނާތީވެ.... ތިތާނގެ އޯނަރާ މެނޭޖްމަންޓަށް ހަމަ ޝުކުރު ދަންނަވާލަން ބޭނުންވަނީ..\nވީ ވިލް ލައިކް ޔުއަރ ޕްރޮޑަކްޓްސް... ސޯ ކީޕް އިޓް ގުޑް ކޮލިޓީ ބްރޯ


Contact Tracing App Eh Hedhumah Singapore Aa Mashvara Kuranee - Vaguthu\nކޮންޓެކްޓް ޓްރޭސިން އެޕެއް ހެދުމަށް ސިންގަޕޫރާ މަޝްވަރާ ކުރަނީ\nއޮންލައިންކޮށް ކޮންޓެކްޓް ޓްރޭސިންއަށް އެޕެއް ހެދުމުގެ މަޝްވަރާތައް ސިންގަޕޫރާ އެކު ކުރިއަށްދާ ކަމަށް ނެޝަނަލް އެމަޖެންސީ އޮޕަރޭޝަންސް ސެންޓަރު (އެންއީއޯސީ) ގެ ތަރުޖަމާނު އަދި ރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް އަޒީޒް ރޭ ވިދާލުވެއްޖެއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ އޮންލައިންކޮށް ކޮންޓެކްޓް ޓްރޭސިންގެ މަސައްކަތް ކުރެވޭނެ ގޮތެއް ބެލުމަށް މަސައްކަތް ކުރަމުންދާ ކަމަށެވެ. އަދި ކޮވިޑް-19 އާ ގުޅިގެން ވަރަށް އަވަހަށް ވައިބާ އެޕެއް ތައާރަފް ކުރާނެ ކަމަށް ވެސް މަބްރޫކް ވިދާޅުވިއެވެ.\nއެޕްގެ ޒަރިއްޔާ އިން އާންމުންގެ ޑާޓާ އެއްކުރާނެ ކަމަށާއި އޭގެ ތެރޭގައި މިހާރު އުޅޭ ގެއާއި، ގޭގައި ދިރިއުޅޭ މީހުންގެ މައުލޫމާތު ހޯދާނެ ކަމަށް މަބްރޫކް ވިދާޅުވިއެވެ.\n"އެ މަސައްކަތް އެބަ ކުރެވޭ ސިންގަޕޫރާ އެކު. ދެން އަޅުގަނޑު ފާހަގަކޮށްލަން ބޭނުން، ވައިބަ އެޕެއްގެ މަސައްކަތް އެބަ ކުރެވޭ. އެ އެޕް މެދުވެރިކޮށް ގެތަކުގެ ޑާޓާ އެއްކުރެވޭނެ. އެއީ ކޮން ގެއެއްގައިތޯ އުޅެނީ. އެ ގޭގައި އުޅެނީ ކިތައް މީހުންތޯ. ކިތައް ކުޑަ ކުދިންތޯ. ކިތައް އުމުރުން ދުވަސްވީ މީހުންތޯ. އަޅުގަނޑުމެންގެ އަތުގައި ޑީއެންއާރުގައި މިހުންނަނީ އުފަން އެޑްރެސް އެހެންވީމަ މިހެން އެނގުނީމަ އެޓެންޑްވާން ފަސޭހަވާނެތީ،" މަބްރޫކް ވިދާޅުވިއެވެ.\nރާއްޖެއިން މި ބަލި ޖެހުނު މީހުންގެ ޖުމްލަ އަދަދު މިހާރު 35 އަށް އަރާފައިވާ އިރު، މާލެ އިން އެކަނިވެސް ވައިރަސް ޖެހުނު މީހުންގެ އަދަދު މިހާރު މިވަނީ 15 އަށް އަރާފައެވެ. މާލެ އިން މި ބަލި ޖެހުނީ 14 ދިވެއްސަކާއި ބަންގްލަދޭޝްގެ ފިރިހެނެކަށެވެ. މި ބަލި ގިނަ އިން ޖެހިފައި ހުރީ އަންހެނުންނަށެވެ.\nމިދިޔަ 24 ގަޑިއިރު ތެރޭ މާލެއިން މި ބަލި ޖެހުނު މީހުންގެ އަދަދު ވަނީ7އަށް އަރާފައެވެ. މިއީ މިހާތަނަށް އެއް ދުވަސްތެރޭ އެންމެ ގިނަ އަދަދެއްގެ ބަޔަކަށް ރާއްޖެއިން މި ބަލި ޖެހުނު ފަހަރެވެ.\nއޭޕްރީލް 19, 2020 10:03\nސާބަހޭ ކެވެން އޮތް ގޮތަކުން ރައްޔިތުންގެ ފައިސާކޮޅު ކެވޭތޯ ބަލާ.\nއޭޕްރީލް 19, 2020 10:15\nކަލޭމެން ކޮވިޑަށް މާކަ ބޮޑު ތައްޔާރީއެއް ނުވޭ! މީ ހަގީގަތް. ފައިން އެރުނީމަ ކޮޅުކޮޅަށް ތިދުވަނީ.\nއޭޕްރީލް 19, 2020 11:07\nއެމެރިކާ، ސްޕެއިން، އިޓަލީ، ޖަރުމަން، ފުރާންސް، ޔޫކޭ، ރަޝިޔާ، ޗައިނާ މިއިން އެއްވެސް ޤައުމަކުން ތިބުނާ ކޮންޓެކްޓް ޓްރޭސިން އެޕެއް ނަހަދާ. ރާއްޖެ މާކުރީގައި މި އޮތީ މިކަމުގައި ވެސް. މިފަދަ ހައްސާސް ވަގުތުގައިވެސް ވައްކަމެއް ކުރެވޭ ތޯ ބަލަނީ\nއޭޕްރީލް 19, 2020 11:39\nވަގުތު ފާއިތު ވީމާ އެޕަކުން ކުރެވޭނެ ކަމެއް ނެތް.\nއޭޕްރީލް 19, 2020 10:18\nދަންޑިވަޅުގެ ފައިދާ ނަގައިގެން ލާރިގަނޑެއް ކަޓުވާލާނެ ގޮތެއްދޯ މިހޯދަނީ. ބަލަގަ ސްރީލަންކާވެސް ތިޔަބުނާ އެޕެއް ހަދާކަށްނޫޅޭ\nއޭޕްރީލް 19, 2020 10:19\nމަރުވަމުންދަމުންވެސް ސައްދޯއްޖަހަން ހަވާލުކުރާ ބައެއްގެ އަތުންވެސް ފައިސާ ފޮއްޗެއް ދަމާގަނެވޭތޯބަލާތި.\nއޭޕްރީލް 19, 2020 10:39\nރާއްޖޭގަ ނެތީތަތިކަންކުރެވޭނެ ބައެއް ވެސް.؟\nތިކަން ކުރެވޭނެ އެކްސެލް ޝީޓުގަނޑަކުންވެސް ވައިބާރ އެޕެކޭ ކިޔާ އިރު ރެގިއުލާ ވައިބަރ ގޯހީތަ ، މިލިއަނުން ޑޮލަރު ހޭދަކޮއްގެން ތި ހަދައިގެން ގެންނަ އިރު އޮންނާނީ ބޭނުން ކެނޑިފަ ހެޔޮކޮށް ވިއްޔާ . ހެޔޮނުވާނެ މިކަހަލަ ކޮސް ހަދަން ރުފިޔާ ނެތިގެން އުޅޭ އިރު.\nއޭޕްރީލް 19, 2020 10:45\nއެޕޭ ކިޔާނެނެ ކަމެއްނެތް ކޮން ޑޭޓާއެއްނަގާކަށް ކަލޭމެން ވަކިކަމެއްކުރަންވީމަ ވަގުތުން އެކަމެއް ކުރެވޭ. މާލޭމީހުން ބޮޑުެަގުގަ ކުެއްޔަށް ދީފައިންނަ 10ފޫޓް 10ފޫޓް ގޮޅީގަ މަންމައާ ބައްޕައާ ދަރިންނާ ނިގާ ކައިބޮއި ހަދާއިރު، 14ދުވަހަށް މިހެންވީމަ އެމީހުން އުޅޭނެ ނަފްސާނީ ހާލު ވިސްނާލާ. މިވަގުތު އެންމެންގެ ރައްކާތެރިކަމަާް މިނޫންގޮތެއްނެތް. އެކަމަކު ކުއްޔަށް ދީފަހުރީ ކޮންފެންވަރެއްގެ ތަނެއް ކިހާވަރެއްގެ ބޮޑުކުއްޔަކަށްތޯ ބަލާބެ މިނިސްޓްރީއެއްނެތް. ކަންކުރަންބޭނުންވީމަ ވަގުތުން އެކަން އެބަކުރެވޭ.\nއޭޕްރީލް 19, 2020 11:09\nއައިސީ އެނދު، ވެންޓިލޭޓަރު، ސިއްހީ ޚިދުމަތްތެރިން، ޕީޕީއީ، ކޮންޓެކްޓް ޓްރޭސިންގ އެޕް، މި ސާމާނާއި އާލާތް ތަރުތީބު ކުރާއިރު އެންމެ ކުރިޔަށް އަންނަނީ އެޕް ކަމަށްވަންޏާ އެޕް ހޯއްދަވާ.\nއޭޕްރީލް 19, 2020 11:10\nދިވެހިންނަކީ ހެޔޮބަސް އަހާ ހެޔޮބަސް ގަބޫލު ކުރާ ބައެއް ނަމަ މި ބަލިމަޑުކަމުގައި އަމިއްލަޔަށް އިސްނަގައިގެން ސަރުކާރުން އަންގާ އެންގުންތަކަށް ބޯލަނބާނެ. ކާކުބާ އަމިއްލަޔަށް ގުޅާފައި ބުނީ؟ ބަލި ވެގެން އުޅޭ ވާހަކަ؟ ކެތް ނުވީމަ ޑޮކްޓަރަށް. އަނެއް ކޮޅުން ޖަޒީރާ ރާއްޖޭގެ ކުދިން މަސްދަތުރާއި ސައިޕާޓީ އާއި މަޖަލުގަ. އެހެންވީމާ ސިއްހީ މާހިރުން މިދުވަން ޖެހެނީ ބަލިމީހާ ހޯދުމަށް ބޮނދަމުން އެޕް ހަދައިގެންވެސް ބަލިވާ މީހާ ހަދާދޮގުގެ ސަބަބުން އެހެން މީހުން ވެސް ސަލާމަތް ކުރެވޭތޯ އެބަ މަސައްކަތް ކުރަންޖެހޭނޫންތަ؟\nއޭޕްރީލް 19, 2020 11:32\nބައިވަރު ދިވެހިން އެބަތިބި މިވަގުތު ތހިކަން ހިލޭ ސާބަހަށްވެސް ކޮށްދޭނެ. މިކަން ފެށުނު ތަނަކާހެން ޖާވިސް، ކުޑަނާއި އަދި ޓީމުވެގެން ހޭލާތިބެގެންވެސް ހިލޭ ސަރުކާރަށް ކޮންމެވެސް އެޕެއް ހަދާދިން. އެކުދިން މިހާރުވެސް ކޮށްދޭނެކަން ހަމަ ޔަގީން.\nއޭޕްރީލް 19, 2020 11:36\nތިޔަ ފަދަ އެޕެއް ހެދޭވަރުގެ ބަޔަކުވެސް މިރާއްޖޭގަ ނެތީތޯ ނޫނީ ލާރިކޮޅެއް ދަވާލަނީތޯ؟އަޅުގަނޑައް ނޭނގޭތީ ރަނގަޅު މައުލޫމާތު ލިބިގަތުމުގެ ބޭނުމުގަ އަހާލީ\nއޭޕްރީލް 19, 2020 12:05\nތީ ކޮންތާކުން އުފެއްދި ސުވާލެއްތޯ؟ ސޯޝަލްމީޑިޔާއިން އުފެދުނު ސުވާލެއް ވިއްޔާ ޖަވާބުދޭގޮތަކަށް ނޫން އޮންނަނީ. އެހެންވީމަ އަމިއްލަޔަށް ވެރިފައި ކޮށްލާ! ވެރިފައިކުރަން ޔަގީންކުރަން އަހާނެ ފަރާތެއްނެތް!\nއޭޕްރީލް 19, 2020 11:44\nތި އެޕް ހަދާނެ މިހާރު މި ރާއްޖޭގަ ތިބި ކުދިން ވެސް......ތީ ދޯ ހުރިހާ ކަމަ ކަށް ތައްޔާރުވެފަ އޮތް ގޮތަ ކީ......ބޯ ހަލާ ކު\nއޭޕްރީލް 19, 2020 12:31\nވިޒިޓް ލާމުން ހެދި ޕޯރޓަލްވެސް ތިޔަށްވުރެ ރަނގަޅުވާނެކަމަށް ފެނޭ.... އެޕެއް ނޫން މުހިއްމީ!!!\nމުހިއްމީ ޑޭޓާ ކަލެކްޝަން އެއީ އައިދައިގެ ވެބް ޕޯރޓަލްއަކުން ވިޔަސް އެކަން ކުރެވެންޏާ އެކަން އެގޮތަށް ކުރުން މުހިއްމީ..\nއޭޕްރީލް 19, 2020 13:15\nވަރަށް ސަލާން. މާލޭގަޔާއި މެލޭގަޔާއި އަދިވެސް ބޭރު އެތައް ގައުމެއްގައި އެތިބީ ތިވަރުކަމެއް ކޮއްލެވޭނެ ދިވެހި ދަރިން، މިވަގުތު ގޭ ބަންދުގަ. ކީއްބާ ވާނީ އެއިން ކުއްޖަކަށް ތި ފައިސާކޮޅު ދިއްކޮއްލިއްޔާ. ކާންއުޅެނީޔޭ ބުނާހިތެއް ނެތް. ...\nއޭޕްރީލް 19, 2020 18:39\nހިލޭވެސް އެކުދިން ހަދާނެ މި ދަނޑިވަޅުގަ ގައުމަށްޓަކާ\nއޭޕްރީލް 19, 2020 13:45\nމިވަގުތުވެސް ލާރިކާން. ކޮން އެޕެއް ހަދާކަށް. އެޕް ހެދީމަ އަމިއްލައަށް ކޮންޓެކްޓް ޓްރޭސް ކުރަނީތަ. ބަލަ އިއްޔެވެސް ކިތައް މީހުންނަށްގުޅި. ކާކު ތެދު މަޢުލޫމާތެއްދިނީ. ދެން އެޕެއް ހެދީމަ ހަތަރެސްކަން ހަމަވޭތަ. ލާރިކެއުމުގެ ބަދަލުގައި، އެކްސެލްގަ ތިޔަ ކޮންޓެކްޓް ޓްރޭސިންގ ހަދާބަލަ. ތިޔައުޅެނީ މެރާކީ ވިޔަފާރި ބަންދުކޮށްފަ ހުރީމަ އެބައި ޖައްސަން.\nއޭޕްރީލް 19, 2020 13:52


SunOnline: #VAAHAKA: First Lady - part-33\nފަސްޓް ލޭޑީ (33)\nއައިޝާ ނަސީމް 04 Mar 2019, 19:15\nހަޔާތީ އޭނަގެ ކޮޓަރިއަށް ވަދެފާ އެނދުގައި އޮށޯތްގޮތަށް ބާލީހުގައި ބައްދާލައިފިއެވެ. ހިތާމަތައް އޭނަ ވަށާލާ ޗިސްކޮށްލަން އުޅޭހެން ހީވިއެވެ. ނަމަވެސް ވިސްނާލާފައި ތެދުވެގެންގޮސް ހަވީރުގެ ޒިކުރުތައް ކިޔާލުމަށްފަހު ލެޕްހުޅުވައިލީ ޕޭޖް އަޕްޑޭޓްކޮށްލުމަށެވެ. އެއާއިއެކު ފެނުނު ޚަބަރަކުން ބުއްދި ލުހިގެން ނުދިޔައީ ހަމަކިރިޔާއެވެ. އޭސީގެ ގަދަ ފިނީގައިވެސް ހަޔާތީގެ ދެއަތްތިލައިން ދާ ހިއްލާލައިފިއެވެ. ހުދުވެފައިވާ މޫނުގައި މަޑުމަޑުން އަތް ޖައްސައިލެވުނެވެ. ބިރުވެރިކަމާއި ލަދުވެތިކަން އަދި ހާސްކަންފަދަ އެތައް ޖަޒުބާތުތައް އެކުވެ ވައިގެ ތެރެއަށް ތަހައްލަލުވެގެން ދާން ބޭނުންވި ހިދުކޮޅެކެވެ.\nފަސްޓްލޭޑީ ކުރިން ކައިވެންޏެއްކޮށްފައިވާ ކަމަށާއި އެމީހަކީ ކުރިން އެޗްއެމްއަށް ފަންޑުކުރި މިކާލް ޔާސިރުކަން އިތުބާރު ހިފޭ ފަރާތަކުން ޔަގީންކޮށްދީފައިވާ ކަމަށް އޮތެވެ. ހަޔާތީގެ ތުރުތުރުލާ އިނގިލިތަކުން ފޯނުގެ ނަމްބަރުތަކަށް ފިތައިލެވުނެވެ. ދެތިން ރިންގުވާއިރަށް ސަޖަލް ޖޯޝާއެކު ވާހަކަދެއްކިއެވެ. ކޮންމެވެސް ކަމަކާއި އުފަލުން ހުރިފަދަ ގޮތަކަށެވެ.\n"ކިހިނެއް އެމީހުންނަށް އެނގުނީ؟ " ހަޔާތީ އެހިއެވެ.\n"ސަޖް.......ޕްލީޒް ދޮގު ނަހަދާ ބުނެބަލަ. އެހާވަރަށް ސިއްރުކުރަން ބުނީމަ ސަޖްތަ މި ވާހަކަ މީޑިއާއަށް ލީކްކުރީ؟ "ހަޔާތީ ހިތް އަވަސްވެފައިހުރެ އަހައިލިއެވެ.\n"ނޮޕް.....އައި ސްވިއާ އައި ޑިޑްންޓް..." ސަޖަލް ހުވާކުރިއެވެ.\nހަޔާތީ ހިތަށް ވިސްނައިދޭން މަސައްކަތްކުރިއެވެ. މިވެސް އިމްތިހާނެކެވެ. ދިރިއުޅުމުގައި ދިމާވާ ކޮންމެ އިމްތިހާނަކަށް ކެތްތެރިވެ ހެއްދެވިފަރާތަށް އިތުބާރުކުރަން ޖެހޭނެއެވެ. ގަޟާގަދަރަށް އީމާންވާންޖެހޭނެއެވެ. މިތާގައި އޭނަ ކުރި ކުށެއްނެތެވެ. މިކާލް އޭނަ ދޫކޮށްފައި ދިޔައީ އޭނަ ކޮން ކުށެއްކޮށްގެންހެއްޔެވެ؟ އަމްރާން އޭނައާއި ކައިވެނިކުރަން މަޖުބޫރުކުރީ އޭނަ އެދިގެނެއް ނޫނެވެ.\nޖާނަލިސްޓުން ތިބޭނީ ފާރައަށެވެ. ޚަބަރެއް ނުލިބިފައެވެ. މިފަދަ ވާހަކައެއް އިވުމަށްފަހު ކުއްލި ޚަބަރަށް ނާރާނެ ގޮތަކީ ނެތްގޮތެކެވެ. އަމްރާން އޭނައާއި ސުވާލުކުރިއްޔާ ތެދަށް ބުނާނީއެވެ. އެކައިވެންޏަކީ ގޭގައި ކުރެވުނު ކައިވެންޏެއް ކަމަށާއި މިކާލް ބޭރު ގައުމަކަށް ދިޔުމަށްފަހު މަރުވިކަމަށް ހީކުރެވުމުން ކައިވެނި އެހިސާބުން ރޫޅުނީކަމަށް ގަބޫލުކުރެވުނު ކަމަށް ބުނާނީއެވެ. އޭނަ އަމްރާން ކައިރީ ދޮގެއް ނަހަދައެވެ. މާޒީގެ ވާހަކަ ނުބުނެ ސިއްރުކުރީ އަމްރާންވެސް މާޒީއާއި ބެހޭގޮތުން ވާހަކަ ނުދައްކާތީއެވެ. މިއީ "ޑީލް" އެއް ނޫންހެއްޔެވެ؟\nހަޔާތީ ސިއްރު ސިއްރުން ފިޔަވަޅުތައް އަޅަމުން ކޮރިޑޯއިން ހިނގާފައި އަންނަނިކޮށް ކާކޮޓަރިއާއި ދިމާލުން އަޒިކިއަލްއާއި އަމްރާންގެ ހުނުމުގެ އަޑުއިވުމުން ބިރުގަތެވެ. އެމީހުން އެދައްކަނީ އޭނަގެ ވާހަކަހެއްޔެވެ؟\n"ހޫމް ލާވީގެ ނަން ސްޕެޝަލްވާނެ ވަރު ދެން އިނގޭނެއްނު. ލާވީއަކީ މަގޭ ފުރާނަ. މަގޭ މުޅި ދިރިއުޅުން. ހީޒް އެވްރީތިންތް ޓު މީ................." އަމްރާންގެ އެ ޖުމްލަ އިވިފާ ހަޔާތީގެ ހިތަށް ވީގޮތެއް ބުނެދޭކަށްވެސް ނޭގޭނެއެވެ. އެހާ ނުބައިގޮތެއްވެ އަނގަޔަށް ގޮތެއް ހަދާލެވުނެވެ. އެއާއިއެކު އަވަސްއަވަހަށް ފަހަތަށް ޖެހެމުންގޮސް ކޮރިޑޯ ހުރަސްކޮށް ގޭގެ ފަހަތު ފެންޑާއިން ނުކުތެވެ. ތާޒާވައިރޯޅިތަކުގެ ދަރުބާރަށް ނުކުމެވުމުން ނޭވާލާން ތަންކޮޅެއް ފަސޭހަވިއެވެ. އަމްރާންގެ އެ ވާހަކަތަކުން ނަގަންވީ ކޮން މާނައެއްކަމެއް ނޭގުނެވެ. އޭނައަށް އަމްރާން ދަސްވާނީ ކޮންއިރަކުން ހެއްޔެވެ؟\nހަޔާތީގެ ލޮލުން ކަރުނަ ނިރައިލިއެވެ. ހީކުރިވަރަށްވުރެ އަމްރާންގެ ކަޅު ސިއްރުތައް ބިރުވެރިއެވެ. އެހެން މީހަކަށް އެ ޖުމްލަ އިވުނުނަމަ އަމްރާންގެ އަގު އިތުރަށް ވެއްޓުން ނޫންކަމެއް ނުވާނެއެވެ. ލާވީ އަކީ އަމްރާންގެ ހަށިފާރަވެރިޔާ ކަމުގައި ހުރި މީހާއެވެ. ކިތަންމެ ގާތްކޮށް އުޅުނަސް ލާވީއަކީ އޭނަގެ މުޅި ދިރިއުޅުންކަމުގައިވާނީ އެހެންކަހަލަ ގުޅުމެއް އޮތީމަކަން ވިސްނާލި މީހަކަށް އެނގޭނެއެވެ.\nއެނދުގެ ފަޑީގައި ބާލީސްތައް ޖައްސާލައިގެން ލެނގިލިގޮތަށް ވިސްނުމެއްގައި އިންދާ ދޮރުގައި ޓަކިދޭންފެށިއެވެ. ތަންކޮޅެއް ބާރަށެވެ. ހަޔާތީގެ ހިތް ރޭހެއްޖެހިފަދައެވެ. ޕެނިކް އެޓޭކް ޖެހޭފަދަ ގޮތެއްވުމާއިއެކު މެޔާއި ދިމާލުން ބާރަށް ހިފަހައްޓާލެވުނެވެ. އަމްރާން ރުޅިގަދަވެފައި ހުރެ އަންނަ ގޮތަށް އޭނަގެ ގައިގާ ޖަހާފާނެކަން ނޭގެއެވެ. ނިދާކަމަށް ހެދިގެން ދޮރު ނުހުޅުވާ އޮންނާނީއެވެ. ނަމަވެސް ދެތިން ފަހަރު ބާރަށް ޓަކިދިނުމުން ބިރުން ރޫރޫއަޅާ ހާލުގައި ގޮސް ދޮރު ހުޅުވާލައިފިއެވެ.\n"މިއީ ހަގީގަތެއްތަ...." އަމްރާން ފޯނު ހުޅުވާލަމުން އޭގައި އޮތް ޚަބަރު ހުޅުވައިލިއިރު ދެބުމަ ކައިރިކޮށްލެވިފައިވިއެވެ.\n"ވަޓް ހެޕެންޑް މިސްޓަރ ޕްރެޒިޑެންޓް......." ހަޔާތީ ހިންދިރުވައިލިއެވެ.\n"ނޫހުގައި ލިޔާ އެއްޗެހި އެންމެ ކުރިން އެނގޭނީ ތިކަހަލަ ޖާނަލިސްޓުންނެއްނު. އަދި އެބަ އަހާ ކިހިނެއްވީހެއްޔޭ. ވައި ޑިޑް ޔޫ ލައި ޓު މީ......." އަމްރާން ކިތަންމެ މަޑުން ވާހަކަދެއްކިޔަސް އެ އަޑުގައިވި ހަރުކަށިކަން ހަޔާތީގެ ހިތަށް ބިރުވެރިކަން ވެއްދިއެވެ.\nހަޔާތީ ދެލޯ ބޮޑުކޮށްގެން ހުރީ އެސްފިޔަ ޖަހާލަންވެސް ބިރުގެންފައެވެ. ނޭވާއެއް ލިޔަސް އަމްރާންގެ ރުޅިވެރިކަން އިތުރުވެދާނެއެވެ. އޭނަ ކުރީ ކުށެކެވެ. އޭނަ ހަގީގަތް ފޮރުވިއެވެ. ކައިވެނީގެ ފޯމުގައި ފުރަތަމަ ކައިވެނިކަމުގައި ޖެހުމަކީ އޭނަގެ ކުށެވެ.\n"ވައި ޑިޑް ޔޫ މެރީ ދެޓް ސަން އޮފް އެ ބ.....މިކާލް؟ " އަމްރާން އަތްމުށްކެވިއެވެ.\nހަޔާތީ "މިއުޓް" ވިފަދައެވެ. ދުލުން އެންމެ ލަފުޒެއްވެސް ބޭރުކުރަން ނުކުޅެދުނެވެ. އިރުކޮޅެއްފަހުން ހިކިފައިވާ ދެތުންފަތުގައި ދޫ ހާކާލުމަށްފަހު އޭނަ އިސްޖެހިއެވެ.\n"އެކްޗުއަލީ.. އައި ކެން އެކްސްޕްލެއިން........."\n"އިތުރަށް އެކްސްކިއުޒް ނުދެއްކިއްޔާ މަށަށް ރަގަޅީ. ތެދަށް ބުނަންވީ. އަހަރެން މިއަހަނީ ހަޔާތީ ކުރިން މީހަކާއި ކައިވެނިކުރިހެއްޔޭ. ދިވެހި ބަހުން އެހީމަ އޮޅުމެއްވެސް ނާރާނެ ކަން ނޭގޭ............." އަމްރާން ތަންކޮޅެއް ބާރަށް އެހިއެވެ.\n"ޔެސް........" ހަޔާތީ ފިނިވެގެންގޮސް މުޅި ކުއްޖާ ބިރުން ކުޑަވާގޮތްވިއެވެ. އަމްރާންގެ ދެލޮލުން ރިހުމުގެ ކުލަ ފެނުނުހެން ހީވިއެވެ. އުއްމީދުކުރި ފަދަ ޖަވާބެއް ނުލިބުމުން އަރާނީ އެފަދަ ކުލަވަރެކެވެ. ބުނާނެ އެއްޗެއް ނޭގި ދެމިހުންނަށްވެސް އެކަކު އަނެކަކަށް ބަލަން ތިބެވުނު ސިކުންތުކޮޅެއް އައެވެ. ހަޔާތީ ދުރަށް ބަލައިލިއިރު ލޮލުން ކަރުނަ ފާއްދާލައިފިއެވެ. މާފަށް އެދެން ބޭނުންވިއެވެ.\n"އެހެން އަންހެނުންނާއި ތަފާތުކަމަށް ހީކުރެވުނެއްކަމަކު ތެދުވެރިކަމެއް ނެތް މަކަރުވެރިއެއް. އޮޅުވާލުމާއި މަކަރުވެރިކަމަށް އެހެންމީހުންނަށް ދޫނުކުރޭ. މާ ނައީވްކަމަށް ހެދިގެން މައުސޫމް ވައްތަރަށް އުޅޭއިރު ތީ ޑިވޯސީއެއް. ޑޯންޓް އެކްޓް ލައިކް އެން އިނޮސެންޓް ގާލް. ދީންވެރި ސާލިހު އަންހެންކުއްޖެއްކަމުގައި ދެއްކުން ތެރިވާނެކަމެއްވެސް ނެތް. ސަންތިމަރިޔަބު. އެނަމާއި އެބަގުޅޭ. ތިކަހަލަ އަންހެނަކަށްވުރެ އެނަން ދީގެން މާ ދަށްކޮށްގެން އުޅޭ ފޯލްކްލޯސްތަކުގައި އުޅޭ މީހުންވެސް ތެދުވެރިވާނެ. އަންހެނަކަށް އިތުބާރުކުރެވި ތަފާތު މީހަކާއި ދިމާވެވުނުކަމުގައި ހީކުރެވުނީ އަހަރެންގެ މޮޔަކަމުން. ޔޫ އާ ޖަސްޓް ލައިކް ދި އަދާސް....." އަމްރާންގެ ކޮންމެ ޖުމްލައެއް ހަޔާތީގެ ހިތަށް ކަށިތަކެއްހެން ހެރުނެވެ. ޒަޚަމްވިއެވެ.\nއަމްރާން ނުކުމެގެން ދާން ހިގައިގަތުމުން ބަލަން ހުރެވުނީ ހިތުގައި ޖެހިފައެވެ. ގޮވާލާ ހުއްޓުވަން އެދުނެވެ. ނަމަވެސް އެހިތްވަރެއް ނުކުރެވުނެވެ. ދެލޮލުގައި ކަރުނަތައް ގިނަވެގަތީ އޭނަގެ އިޚުތިޔާރުގައެއް ނޫނެވެ. ކަރުނަ ތިއްކަކަށްފަހު ތިއްކެއް ތިރިއަށް ފޭބިއެވެ. "ސަންތިމަރިޔަބު"ގެ ނަން އެއިވުނީ ހާދަ ގިނަ އަހަރުތަކެއް ކޮށްފައެވެ. އޭރު އަމްރާން އޭނައަށް ގޮވާ އުޅުނީ މުޅިންވެސް އެފަދަ ނަންތަކުންނެވެ. އެހާ ދަށްކޮށްލާފައެވެ. ނަމަވެސް ކައިވެންޏަށްފަހު އޭނައަށް ފެނުނީ ބަދަލުވެފައިވާ އަމްރާންއެކެވެ. ވަށައިގެންވާ ވައިވެސް އޭނަގެ ޝަޚުސިއްޔަތުގެ ސަބަބުން އަސަރުކުރާފަދައެވެ. ލީޑަރަކަށްވާން އެންމެ އެކަށީގެންވާ ޒުވާނާއެވެ. ރައީސްގެ މަގާމަށް އައުމަށްފަހު އަންހެންކުއްޖަކާއި ދިމާކޮށް އަރައިރުންވެ ހަގުރާމަކުރުމުގެ އާދަ އޭނަ ދޫކޮށްލީކަމުގައި ހީކުރެވުނެވެ. މިދުވަސްކޮޅު އަބުދުލްއަޒީޒު މާލޭގައި ނޫޅުއްވާކަން ނަސީބެކެވެ. އެކަމަކު ދުރުގައި ހުއްޓަސް ޓެކްނޮލޮޖީގެ ސަބަބުން ދުނިޔެމިވަނީ ކުޑަވެފައެވެ. އެންމެންގެ މުށުތެރޭގައެވެ. ކޮންމެތާކު ހިނގާ ޚަބަރެއްވެސް ވަގުތުން ވަގުތަށް ބަލައިލެވޭނެއެވެ. އަބުދުލްއަޒީޒުއަށް އެ ޚަބަރު ލިބުމުން އަދި ހަޔާތީއާއިމެދު ދެކޭނެގޮތެއްވެސް ނޭގެއެވެ. ވަރިކޮށްފައިވާ އަންހެންކުއްޖަކާއި އޭނަގެ ހުރި އެންމެ ފިރިހެންދަރިފުޅުގެ ކައިވެންޏާއިމެދު ރުހޭނެ އެއްވެސް ގޮތެއް އޮތްކަމަކަށް ހަޔާތީ ނުދެކެއެވެ.\nއާދައިގެ މަތިން ފަތިސް ނަމާދުކޮށްގެން ޒިކުރު ކިޔެވުމަށްފަހު އިރުއަރާންދެން ގުރުއާން ކިޔަވަން އިނުމުން ހަޔާތީގެ ހާސްކަންފިލާ ހިތަށް ވަގުތީ ހިތްހަމަޖެހުމެއްލިބުނެވެ. ދުވަސް ފަށަންވާނީ ފަތިސްނަމާދުގެ ސުންނަތުންނެވެ. އެކަމުގެ ސަބަބުން ފުރާނައަށް ލިބޭ ތާޒާކަމުން މުޅި ދުވަސް އުފާވެރިކުރުވާނެއެވެ. ސްޓްރައިޕް ޓީޝާޓަކާއިއެކު ވައިލެޓާއި ކަޅުކުލަ އެކުލެވޭ ކޮޓްން ހަރުވާޅެއްލައިގެން ބޮލަށް ކުޑަ ބުރުގާއެއް މަހާލާފައި ހިގައިގަތީ ކޮފީ ހަދާށެވެ. ކާކޮޓަރިއާއި އަރާ ހަމަވެފައި ފިޔަވަޅުތައް ހުއްޓުނެވެ. ކާކޮޓަރީގައި މިވަގުތުވެސް އަމްރާންއާއި އެލީން ކޮންމެވެސް ވާހަކަތަކެއް ދައްކާފައި ހެނީއެވެ. ކިޔާ އެއްޗެއް އެހާ އޮޅުމެއް ނުފިލިއެވެ. ހަޔާތީ ވަގުތުން އަނބުރައިލިއެވެ.\n"އެދެމީހުންގެ ގުޅުމެއް އޮތިއްޔާ އަހަންނަށް ކީއްތަ؟ މިގެއިން ދާންވީ. ކުރިންވެސް އުޅުނުހެން އަމިއްލަ ތަނެއްގައި އުޅުނީމަ މާ ހަމަޖެހިލައިގެން އުޅެވޭނެ. އެހެންމީހުންނަށް އެއްޗެހިކިޔާއިރު އަމްރާންއަށް އުޅެވޭގޮތް ރޭކާ ނުލަނީތަ؟ އަބަދު އެލީންއާއެކު. އެލީން ދަންވަރު އެ ރޫމަށް ވައްދައިގެން. އައި ހޭވް ޑިސައިޑެޑް. އައިމް ލީވިން.........." ހަޔާތީ ކޮޓަރިއަށް ވަދެފާ އޭނަގެ ހެދުންތައް ދަބަހަށް އަޅަންފެށިއެވެ. އޭނަ މިގެއަށް އައިއިރު މާ ގިނަ ހެދުންތަކެއް ނެތެވެ. އަމްރާންއާއި ކައިވެންޏަށްފަހު އޭނަގެ ވާޑްރޯބްވެސް ވަނީ ތަފާތު ހެދުންތަކާއި ބޫޓުތަކުން ފުރިފައެވެ. އޭނައެއިން އެއްވެސް އެއްޗެއް ނުގެންދާނެއެވެ.\nފޯނު ރިންގުވާން ފެށުމުން ބަލައިލިއިރު ވަޓްސްއަޕް ކޯލެކެވެ. އޭނަގެ މަންމައެވެ.\n"ގަޑިން ކިހާއިރެއް؟ ބެންގަލޫރާއި ބައިގަޑިއިރު ތަފާތުވާނީ ދޯ. މަންމަ ހަމަ ހަދާން ނެތެނީ. ކޮބާ މަންމަގެ ފިރިހެންދަރި އަމްރާން. މަންމަގެ ރައީސް. ދަރިފުޅާ އަމްރާންއަށް އޯގާތެރިކަމާއިއެކު ރަގަޅަށް ޚިދުމަތްކޮށްދެއްޗޭ. މަންމައަށްޓަކާ ދަރިފުޅު ތި ވި ގުރުބާނީ މަންމަގެ ހިތަކުން ނުފިލާނެ. ހަޔާތީ. މަންމަ އަބަދުވެސް ތިދެކުދިންނަށް ހެޔޮ ދުޢާ އެބަކުރަމޭ. އިރާދަކުރެއްވިއްޔާ އަބަދަށް އުފަލުގައި ލަހައްޓަވާށި. ސައި ބޮއެފިންތަ؟ މަންމަމެން މިއަދު ދޯސާ ގެނުވީ.....މިހިސާބުގައި ހުންނަ ހޮޓަލުގައި އެންމެ މީރު ދޯސާއާއި ބިރިޔާނި ހުރޭ. އިޝްކަން ބުނި މެންދުރަށް ގެންނާނީ ޗިކަން ޓިއްކާއާއި ބިރިޔާނީއޯ މާދަން މިއުޅެނީ ދައްތަމެންނާއިއެކު މައިސޫރަށް ޖައްސާލަންވެގެން. ތި ދެކުދިންވެސް ޗުއްޓީ ނަގައިގެން މަންމަ ކައިރިއަށް ޖައްސާލަންވީނު. އެންމެން އެކީ ދަތުރެއް އަޅާލަން. ދައްތަ އެބަ ކިޔާ ދެން އަންނަ ފިނި މޫސުމެއްގައި ޝިމްލާ ނޫނީ ކަޝްމީރަށް ސްނޯ ފޯލް ބަލައިލަން ދާނީއޭ. އަމްރާން ކައިރީ ބުނޭ މަންމަމެންނާއެކު ދާން މިހާރުއްސުރެން ރާވާށޭ..........."\nމަންމަގެ އަޑުގައިވި ޖޯޝަކާއި އުފާވެރިކަމަކުން ހަޔާތީގެ އަތުގެ ހަރަކާތްތައް ހުއްޓުމަކަށް އައެވެ. ހަޔާތީ ހައިރާންވެ އަންތަރީސްވިއެވެ. އޭނަ ހިތަށް އެތަކެއްޗެއް އަރާ ފޭބިއެވެ. އޭނަ އަމްރާންއާއި ވަކިވާން ހިތަށް އަރާ އިރަށް މަންމަ ގުޅާނެއެވެ. ވީޑިއޯއިން ބަލަން ހުންނަފަދައެވެ. އެހެން ޚިޔާލުކުރާއިރަށް މަންމަ ގުޅާފައި އޭނަގެ ވިސްނުން ބަދަލުކުރުވަން މަޖުބޫރު އެބަކުރުވައެވެ. ފަށްޖަހާފައިވާ ހެދުންތައް އަލުން ރޫޅާލާފައި ހަރުގައި އަޅުވަންފެށިއެވެ.\nމަންމަގެ ހިތުގައި ޖައްސާ ދެރަކޮށްލާކަށް ލާހިކެއް ނޫނެވެ. އޭނަ އަމްރާން ކައިރިން މާފަށް އެދޭނީއެވެ. މަންމަ އެހާ ބަލިވެއުޅެނިކޮށް އިތުރު ހިތާމައެއް ދީގެން ހިތް ހަލާކުކޮށްލާކަށް އޭނައަށް ލާހިކެއް ނޫނެވެ. އެނދުގައި އިށީދެވުނުގޮތަށް ކޯތާފަތުގައިވާ ކަރުނަތައް ފޮހެލައިފިއެވެ.\n"މިކާ. އަހަންނަށް ކީއް ތިކުރީ. މިކަމުން އަރައިގަންނާނެ ގޮތެއް ނޭގޭ. ހިތް ހަލާކުކޮށްލައިފި............."\nރައްޔިތުންގެ މަޖިލީހަށް މެމްބަރުން ހޮވާ ދުވަސްކޮޅުކަމުން މާލެތެރޭގައިވެސް އެހާ ފޯރިގަދައެވެ. ކެމްޕޭން އޮފީސްތަކުން ޖަހާ ލަވަތަކުގެ އަޑު އެކިހިސާބުތަކުން އިވޭއިރު ބައެއްމީހުން އުދަގޫވެގެން ޝަކުވާކުރެއެވެ. ކޮންމެ ކެންޑިޑޭޓަކުވެސް އެތައް ވައުދުތަކެއްވެ ރައްޔިތުންގެ އަޑު އަހާނެކަމަށް ބުނެ ރައްޔިތުން ކައިރިއަށް ވޯޓު ހޯދަން އާދެއެވެ. ސަރުކާރުގެ ކެންޑިޑޭޓުން ހޮވަންވެގެން އަމްރާންއާއި ކާޒްވެސް ފެންފަދައިން ފައިސާ އޮއްސާކަމީ އެންމެނަށް އެނގޭ ހަގީގަތެކެވެ. ދެމީހުންނަކީ މަހުޖަނުންނަށް ވުމުން ނުފޫޒު އެހާ ބޮޑެވެ. ތިންބާރު ވަކިކޮށްފައިވާ ކަމަށް ބުނަނީ ނަމަކަށެވެ. ނަމަވެސް އަމްރާންމެން ބޭނުންވާ ކޮންމެކަމެއް ނިމެނީ އެމީހުން ބޭނުންވާ ގޮތަށެވެ. ފަޑިޔާރުންނަށްވެސް އިސްކަންދެވެނީ ފައިސާއަށެވެ. ފައިސާގެ ބާރު ބޮޑީއެވެ. ނުފޫޒާއި ރިޝްވަތާއި އެއް ހަމައިގާ އޮވެ ގައުމު ފަސާދަކުރަމުން ރައްޔިތުންނަށް ނިކަމެތިކަން ލިބެމުން ދިޔައެވެ. ނަމަވެސް އަމްރާންގެ މުއްސަދިކަމާއި އެއްވަރަށް އެހެން ސަރުކާރުތަކާއި އޮތް ގުޅުމުގެ ސަބަބުން ލިބެމުންދާ އެހީތަކާއި ލޯނުތައް ގިނަވިއެވެ. އެފައިސާ ޕާޓީގެ މެމްބަރުނަށް ދެމުން ރަށްތައް ތަރައްގީ ކުރުމުގެ މަސައްކަތްވެސް ފެށިއެވެ. އަމްރާންއަށް ލިބެމުންދިޔަ ސަޕޯޓް ގިނަވީވަރަކަށް ދީނާއި މީހުން ދުރުކުރުމުގެ ސިޔާސަތު މަޑުމަޑުން ހުޅަގުން ބޭނުންވާ ބައްޓަމަށް ނުސީދާކޮށް ގެންދަންފެށިއެވެ. އެކަމާއި ރުޅި އިސްކޮށް ނިކުންނަން ތިބީ މަދު މީސްކޮޅެކެވެ. ގިނަ ދިވެހިން ބޭނުންވަނީ އަމްރާންއެވެ. އަމްރާންގެ ވެރިކަމެވެ. އޭނަގެ ޖާދޫގައި ޖެހުނުގޮތަށް ހެޔޮނުބައި ވަކިކުރާންވެސް ނޭގެނީއެވެ.\nހަޔާތީ ސިޓިން ރޫމަށް ނިކުންނަން އައިއިރު އަޒިކިއަލްއާއި އަމްރާން ވާހަކަދައްކާ އަޑު އިވުނެވެ.\n"ރެން ކިތައް ފަހަރު ހޮޑުލެވިއްޖެ؟ ޔޫ ލުކް ސިކް އޭ. ފެމިލީ ޑޮކްއަކަށް ދައްކާލަންވީނު. ކުރިން ދުވަހަކުވެސް ބޮލުގައި ރިއްސައިގެން ރެންއުޅުނު ހަދާނެއްނުވޭ. މާ ބޮޑަށް ޑިޕްރެސްވީތަ؟ ނޫހުގައި ފަތުރައލި ސްކޭންޑްލަސް ނިއުސްއަކުން މީހަކު މޮޔަނުވާވަރެއް ނޫން. އެކަމަކު ރެން ތީ ކިހާ ކޫލް މީހެއްކަން އެންމެ ރަގަޅަށް އެނގޭނީ އަހަންނަށް. ކޮންމެ ޚަބަރެއް ޖެހިޔަސް އެހާ ހާސްވެގެނެއް ނޫޅޭނެ. މިހެންވާންވީމަ ހިތަށް އަރަނީ ކޮންމެވެސް ގޯހެއް އެބައުޅެއޭ. އެނީވޭސް މި ކޮފީތަށި ބޯލަބަލަ. ކެފެއިން ބޫސްޓެއްކަން ނޭގޭ ބޭނުމީ...." އަޒިކިއަލް އެހިއެވެ. މީހުންތެރޭ ސަރއޭ ކިޔައިގެން މުޚާތަބުކުރިޔަސް މިދެމީހުން އެކަނިވުމުން ވާހަކަމިހިރީ ހަމަ އެކުވެރިންނާއި ވާހަކަދައްކާ ގޮތަށެވެ. އެއްވެސް ރަސްމީކަމެއް ނެތެވެ. ހަޔާތީގެ ހިތްއަވަސްވިއެވެ.\n"ނޭގޭ. ކާންޓް އެކްސްޕްލެއިން ދިސް. އައި ފީލް ލައިކް އައިމް ޑައިން..........ސަމްތިން ޓެރިބަލް އިޒް ހެޕެނިން...އައި ފީލް ސޯ ޑޭމް ޓަޔާޑް..." އަމްރާންގެ އަޑުގައި ވަރުބަލިކަންވިއެވެ. ހަޔާތީއަށް އަނގަމަތީ އަތްއަޅައިލެވުނެވެ. އަމްރާންއަށް ވީ ކިހިނެއްހެއްޔެވެ؟ މިދުވަސްކޮޅު ފްލޫވެސް އެބައޮތެވެ. ޑެންގީ ޗިކެންގުންޔާ ފަދަ ފާޑުފާޑު ހުންއޮތް ދުވަސްކޮޅެކެވެ. އަޒިކިއެލް އަމްރާންއަށް މަޖުބޫރުކޮށްގެން ގަދަކަމުންވެސް ޑޮކްޓަރަކަށް ދައްކަންވީ ނޫންހެއްޔެވެ؟\n"ރެން. ބުނެދޭން ނޭގޭ ކަހަލަ ސިކްނެސްއަށް މިރަށުމީހުން ކިޔަނީ ސިހުރުއޭ. ދިވެހިން އެކަހަލަ ކަންތައްތަކަށް ވަރަށް ކުޅަދާނަ. މީހަކުސިހުރު ހަދަނީތަ؟ " އަޒިކިއަލް އަހާލައިފިއެވެ.\n"އެއީ ދެން ބުއްދި ގަބޫލުކުރާ ޒާތުގެ ވާހަކަތަކެއްނޫން. އައި ޑޯންޓް ބިލީވް. ރެސްޓްކޮށްލީމަކަން ނޭގޭ ރަގަޅުވާނީ....ބްރޯ. އައި ރިއެލީ ނީޑް ސަމް ސްލީޕް..." އަމްރާންގެ އެ ޖުމްލައާއިއެކު ހަޔާތީ ބޮޑުވާ އިނގިލީގެ ކުރި ޖައްސައިގެން ވަގެއްހެން ދުވަމުންގޮސް އެންމެ ކުރިން ޖެހުނު ކޮޓަރިތެރެއަށް ދެމިގަތްއިރު ހިތްތެޅޭއަޑު ބޭރަށް އިވެއެވެ. އަމްރާންގެ އެ ބައްޔާއި އަޒިކިއަލް ދެއްކި ވާހަކަތަކާއިމެދު ވިސްނަން މަޖުބޫރުވިއެވެ. އަމްރާންއަށް ސިހުރު ހަދާންވީ ކޮން މަގުސަދެއްގައިކަމެއް ނޭގެއެވެ. އެކަންކުރާނީ ވަކި ކާކުހެއްޔެވެ؟ އަމްރާން މަރާލަންވެގެން މީހަކު އުޅެދާނެބާވައެވެ. ރައީސަކު އަވަހާރަކޮށްލާނީ އެމަގާމުގެ ދަހިވެތިކަމުގައި އުޅޭ މީހެކެވެ.\nޖެހިގެން އައި ދުވަހު ނޫސް ހުޅުވައިލުމުން ފެނުނީ ހަޔާތީ ނުރުހޭ ޚަބަރުތަކެވެ. ދީނަށް ތާއީދުކުރާ އިމިގްރޭޝަން ކުއްޖަކު ސަސްޕެންޑްކުރީއެވެ. ހަޔާތީ އެންމެ ދެރަވެ ހިތާމަކުރީ އޭނަގެ އާއިލާ ކުއްޖަކަށް ވީމައެވެ. އެއްވެސް ކުށެއްނެތި އޭނަ ވަކިކުރުމުން ހަޔާތީ ރުޅިއައެވެ. އާޔަން ބުނިގޮތުން އޭނައަށް އެނގިގެން މާ ބޮޑުކަމެއްނުވެއެވެ. ނަމަވެސް އަމްރާން ލާދީނީއޭ ކިޔާފައި އޮތް ޓްވީޓެއް އޭނަ ރީޓްވީޓްކުރިއެވެ. އޭނަގެ ކުށަކީ ތުނބުޅި ބެހެއްޓުންހެއްޔެވެ؟ ސުންނަތަށް އުޅުން ހެއްޔެވެ؟ އެމައްސަލަ ކޯޓަށް ވައްދަން ކޮންމެހެންވެސް ޖެހޭނެއެވެ.\nކޮޓަރިން ނުނިކުންނަން އޮވެފައިވެސް ހަޔާތީ ބަޑުހައިވާވަރުން ކާކޮޓަރިއަށް ދާން ހިތަށް އެރިއެވެ. އެއްވެސް މީހަކު ނޫޅޭކަމަށް ހީކޮށް ކާބަޔާއި ދިމާލަށް ދިޔަތަނުން އެފަރާތު ބެލްކަނީގައި ވާހަކަދައްކަން ތިބިބަޔަކު ފެނުނެވެ. އަބުދުލްއަޒީޒު އެލީންއަށް ދިއްކޮށްލި އެއްޗެއްގައި ހިފަމުން އެލީން އުފަލުން ކުޑަކުއްޖެއްހެން ފުންމައިގަތެވެ. އަބުދުލްއަޒީޒު މާލެ ދުރުވީއެވެ. އެންމެނަށް ހަދިޔާ ގެނެސްދިނީއެވެ.\n"ތެންކިއު އަންކަލް. އިޓްސް ސޯ ބިއުޓިފުލް.......ލަވް ދިސް..." އެލީންއަށް ހަޔާތީ ހުރަސްކުރިތަން ފެނިފާ ގޮވައިލުމުން ހަޔާތީ އެނބުރިބަލައިލިއެވެ.\n"ޗެކް ދިސް އައުޓް ހަޔާތީ. އަންކަލް ދެއްވި ގިފްޓެއް. ރޯޒްގޯލްޑް ގަޑިއެއް. އަޅެއް ރީއްޗެއް ނޫންތަ؟ "އެލީން ތުއިވެލާފައި ގަޑި ދައްކައިލަމުން ހިތުގައިވާހާ ރިހުން ފޮރުވަމުން ހަޔާތީ ހީލިނަމަވެސް އެ ހިނިތުންވުން ލޮލަކާއި ހަމަޔަށް ނުފޯރިއެވެ. ކޮންމެގޮތެއްވިޔަސް އަމިއްލަ ދަރިއެއްހެން ގެންގުޅޭ އަންހެންކުއްޖަކާއި އޭނައާއި އެއް މަގާމަކަށް ނާދެވޭނެކަން އެނގޭއިރުވެސް އެހެންމީހުންގެ ފަރާތުން އޯގާތެރިކަމާއި ލޯތްބަށްޓަހާ އެހިތްވެސް އެދެނީއެވެ.\n"މާޝާﷲ. ވަރަށް ގުޅޭ...." ހަޔާތީ ބުނެލިއެވެ. އަބުދުލްއަޒީޒުއަށް އެމަންޒަރުން ކޮންމެވެސް ކަހަލަ އުދަގޫތަކެއްވީކަން ނޭގެއެވެ. އެލީންއަށް ހަދިޔާއެއް ދިންކަން ހަޔާތީއަށް އަންގަން ބޭނުންވިހެނެއް ހިޔެއްނުވެއެވެ. ހަޔާތީއާއިމެދު ނުރުހިފައި ހުއްޓަސް އިންސާނިޔައްތުކަން ހުއްޓެވެ. ހާލު ކިހިނެއްހެއްޔޭ އަހައިލިއެވެ. އަޑުގައި އެހާ ހޫނުކަމެއް ނެތެވެ. މިގޭތެރެއިން އޭނައަށް އަޅާލާ އޯގާތެރިވާނެ ފުރާނައެއް ނެތެވެ. ބޮޑު ގަނޑުވަރެއްފަދަ ކިއްލާ އޭނައަށްޓަކާ ބީރައްޓެހިތަނަކަށް ވެ ނިމިއްޖެއެވެ. ލޮލުގައި ބޮނޑިވަމުންދިޔަ ހޫނު ކަރުނަތައް ހިފަހައްޓައިލަން މަސައްކަތްކުރާން ޖެހުނެވެ.\n"އަންކަލް ހަޔާއަށް އެއްޗެއް ނުދެއްވާތަ؟ " އަބުދުލްއަޒީޒު ސިޑިން އަރައިގެންގޮސް ނިވާވުމުން އެލީން ޗުއިންގަމް ހަފަން ހުރެފައި ބޮޑު ބޮއްކެއް އެރުވިގޮތަށް ހަޔާތީގެ މޫނާއި ކައިރިކޮށްލަމުން އާވިވަހެއް ދުވިއެވެ.\n"ހެހެ......މަތިން ބައިން ޖެހިގެން މިގެއަށް ވަދެފައި ހުރީމަ ވާނީ އެހެން. ހަޔާތީ އަމިއްލައަށް އެއްޗެއް ވިސްނިގެން ދެން ދާކަށް ނުވޭތަ؟ ރެންއަކާ ދެމީހުންގެ ގުޅުމެއް އޮތްހެނެއް ހިޔެއްނުވޭ. ޓެލްމީ. ކޮން ނިޔަތެއްގައި ހަޔާތީ މިގެއަށް އައީ؟ ހަމައެކަނި ފަސްޓްލޭޑީގެ ލަގަބު ލިބިގަންނަންވެއްޖެއްޔާ ވަރަށް ކްލެވާ.....ޑިވޯސީއެއް ހަހް؟ ހެހެ މިކާލްއަކީ ކާކުތަ؟ ކީއްވެ ދެމީހުން ވަކިވީ؟ އެއްކަލަ އެޗްއެމް ބޯއިފްރެންޑްތަ؟ " އެލީންގެ ޖެއްސުމާއި މަލާމާތުގެ ރާގުން ހަޔާތީ ކަންފަތުގައި އަތް އަޅާން ބޭނުންވިއެވެ. ނަމަވެސް ބަލިކަށިވާކަށް ބޭނުމެއްނުވިއެވެ. އެލީންގެ ވާހަކަތަކުން ހިތަށް ކުރި އަސަރުތައް އެހެން ސިފައެއް ޚިޔާރުކޮށްފިއެވެ.\n"އެލީން ޖެހޭނީ ތިހެން ތެޅިތެޅި ހުނބުޅު ދާންދެން ހުންނަން. ފަސްޓްލޭޑީގެ މަގާމަކަށް ނާދެވޭނެ އިންޝާﷲ...........ހުވަފެން ދެކެދެކެ ހުރޭ. ނޫނީ ތިހެން މިސްޓްރެސް ގޮތުގައި ހުރީމަ......ސަޅި.." ހަޔާތީ އެއްމިޔަކަނުން ހީލާފައި ދާން ހިނގައިގަތެވެ.\n"ޓޯޑް......އަގް ދެން ހަމަ ސްލައިމީ ލިޓްލް ބީސްޓެއްހެން ހީވާ އަންހެނެއް. ވާ ފޫއްސަކުން ހަމަ ބޮކެއް ފެނުމުން އަންނަ ރުޅި އަންނަނީ. ކޯޒް އައި ހޭޓް ފްރޮގްސް........" އެލީން ފަހަތުންގޮސް ހަޔާތީގެ ބޮލުގައި އަތްއަޅާ ކޮށްޕާލިއެވެ. އަނގަވަތަށް ގޮސް ޖެހުމުގެ ކުރިން ނަސީބަކުން ސިޑީގެ ރެއިލިންގާ ހިފެހެއްޓުނުއިރު ހަޔާތީއަށްވެސް ބިރުން ދެލޯ ބޮޑުކޮށްލެވިއްޖެއެވެ. އޭރު ހިތް ތެޅޭލެއް ބާރުވެފައި ފިނިވާގޮތްވިއެވެ. އެލީން ހުންނަނީ ގަޔަށް ބޮލަށް އަރައިގަންނަން ތައްޔާރަށެވެ.\nނަސީބަކުން އެވަގުތު ފޯނު ކޯލެއް އައުމުން އެލީންގެ މޫނު އުޖާލާވެގެން ދިޔުމާއިއެކު އެއްފަރާތަށް ދިޔަގޮތުން ސިއްރު ފޯނުކޯލެއްކަން ޔަގީންވިއެވެ.\nހަވީރުގެ އެންމެ ހިތްގައިމު ވަގުތެވެ. ފިނިފެންމާގަސްތަކުގައި އެތައް ސަތޭކަ މާތައް ފޮޅި ފަޒާގައި ސެންޓްލާފައިވާއިރު ކުދި ކޮކާތައް އުދުހޭތަން ފެނެއެވެ. އިރުވައި މޫސުމްގެ ހިތްފަސޭހަ ރޯޅިތަކުން މާމެލާމެލީގެ މީރުވަސް ފަތުރަމުންދަނީ ނާނާއަޅުވަމުންނެވެ. ކުޅަދުންވަންތަކަމުގެ ފުރިހަމަކަން އެ ބަގީޗާތެރޭގައިވާ ކޮންމެ އެއްޗަކުންވެސް ދައްކުވާދެއެވެ. އިރުގެ އަލިކަން ފަނޑުވެ ބޭސް އަވިދީފައިވާ މި އަރާމު ވަގުތުގެ އުފާ ހާސިލްކުރަން އެގަޑީގައި ބަގީޗާތެރޭ ހަޔާތީ އުޅުނެވެ. މާގަސްތައް ކައިރީ ހުރި އުދޯއްޔެއްގައި ދެއަތުން ހިފަހައްޓާލައިގެން އިނދެ ހެއްލަމުން ދިޔައިރު އެއްވެސް ފިކުރެއް ޚިޔާލެއްނެތްފަދައެވެ. އެމަންޒަރު ބަލަން އަމްރާން އިރުކޮޅެއްވާންދެން ހުރެފައި ވީޑިއޯއެއް ނެގިއިރުވެސް ހަޔާތީއަކަށް ރޭކާނުލައެވެ.\n"ހަޔާތީއަށް ތޭންކްސް. ވަރަށް މީރުކޮށް ކޮފީ ގިރާލާފައި ގޮސް ސްވިންގަށް އަރާފައި އެއޮތީ. އެހެންވެ މިއައީ ކޮފީ ހިފައިގެން. ރެންއަށް ކަޅު ކޮފީ މީރުވީމަ ރެންގެ މަގަށް ކަޅު ކޮފީ.................." އެލީން ތަބައް ހިފައިގެން އައިސް މޭޒުމަތީ ބެހެއްޓިއެވެ. ދުންއަރަ އަރާ ހުރި ދެކޮފީތަށްޓާއި އެކީ ކައިލާނެ އެއްޗެކެވެ.\n"ތެންކިއު...." އަމްރާން ކޮފީތަށި އަތުލުމުން އެލީން ހީލިއެވެ. ހަޔާތީ އުނދޯލި ހެއްލަން އިނދެލާފައި ކުއްލިއަކަށް އެމީހުން ތިބި ދިމާލަށް ނަޒަރު ހުއްޓާލުމާއެކު މޫނުމައްޗަށް ތަފާތު ކުލައެއްވެރިވިއެވެ. އުނދޯލި މަޑުކޮށްލިގޮތަށް ބާރު ބާރަށް ހިނގާލާފައިގޮސް ގެއަށް ވަންތަން ފެނުމުން އެލީން ހޭންފެށިއެވެ.\n"ޝީޒް ޖެލަސް....މަޗް ޖެލަސް ބައްޕަ ވޮޗެއް ދެއްވީމަ ކަން ނޭގޭ...."އެލީން އަތުގައި އޮތް ގަޑިދައްކައިލިއެވެ.\nކުއްލިއަކަށް އަމްރާންގެ ބަނޑުގައި ރިއްސާންފެށިއެވެ. މޫނަށް އަނދިރިވާފަދަ ގޮތެއްވިއެވެ. ބޮލުގެ ރިހުން ގަދަވީ މާ ވަރަކަށެވެ. މޭޒުމައްޗަށް ކޮފީތަށި ދޫކޮށްލުމަށްފަހު ދާން ހިނގައިގަތްތަނާ އަރިއަޅާލައިފިއެވެ.\n"ރެން......" އެލީންގެ އަޑު ގޭތެރޭގައި ގުގުމައިލިއެވެ.


SunOnline: Sahaabihyyaathunge Namoonaa - 7\n1 އަހަރު2ހަފްތާ ކުރިން - 05 ޖޫން 2017 1\nދީނީ ޚިދްމަތްތަކުގެ ތެރެއިން އެންމެ މުހިންމު ޚިދުމަތަކީ އިސްލާމްދީނަށް ގޮވައިލުމާއި ދީން ފެތުރުމުގެ ޚިދުމަތެވެ. އިސްލާމްދީން ފެތުރުމުގައި ޞަޙާބިއްޔާތުންގެ ގުނައި ޢަދަދު ނުކުރެވޭފަދަ ގިނަ މަސައްކަތްޕުޅުތައް ހިމެނިފައިވެއެވެ.\nޞަޙާބީ ބޭކަނބަލެއް ކަމުގައިވާ އުއްމު ޝަރީކު ރަޟިޔަﷲ ޢަންހާ އަކީ މިރޮނގުން ވަރަށްބޮޑަށް ފާހަގަކުރެވުނު ބޭކަނބަލެކެވެ. އިސްލާމީ ދަޢުވަތުގެ ކުރީކޮޅުގައި އެކަމަނާ ޤުރައިޝުވަންހައިގެ އަންހެނުންގެ ތެރޭގައި ސިއްރިޔާތުގައި އިސްލާމްދީން ފަތުރުއްވަން މަސައްކަތްޕުޅު ކުރައްވަމުން ގެންދެވިއެވެ. ޤުރައިޝުވަންހައިގެ މީހުންނަށް އެކަން ފާޅުވުމުން އެބައިމީހުން އެކަމަނާ މައްކާއިން ބޭރުކޮށްލިއެވެ.\nއިސްލާމްދީން ފަތުރުއްވަން މަސައްކަތް ކުރެއްވުމުގެ ރޮނގުން ފާހަގަކޮށްލެވޭ ވަރަށް ގިނަގުނަ ޞަޙާބިއްޔާތުން ތިއްބެވިއެވެ. އޭގެތެރޭގައި އުއްމު ސުލައިމު ރަޟިޔަﷲ ޢަންހާ އަކީވެސް ފާހަގަކޮށްލެވޭ ބޭކަނބަލެކެވެ.\nއަބޫޠަލްޙަތު ރަޟިޔަﷲ ޢަންހު އިސްލާމްވެވަޑައިގަތުމުގެ ކުރީން އުއްމު ސުލައިމް ރަޟިޔަﷲ ޢަންހާ އާ ކާވެނިބައްލަވައިގަންނަވާން އެދިވަޑައިގެންނެވިއެވެ. އުއްމު ސުލައިމް ޖަވާބުދެއްވިއެވެ. ކަލޭގެފާނަކީ ކާފަރަކީމުއެވެ. އަޅުގަނޑުމެން ދެމީހުންނަށް ކާވެނި ކުރެވޭނީ ކިހިނަކުންތޯއެވެ. ކަލޭގެފާނު އިސްލާމްވެވަޑައިގަންނަވާށެވެ. އޭރުން އަޅުގަނޑު ކަލޭގެފާނާ ކާވެނިކޮށްފާނަމެވެ. އަޅުގަނޑުގެ ކާވެނީގެ ރަނަކީ ކަލޭގެފާނު އިސްލާމްވެވަޑައިގަތުމެވެ. ކަލޭގެފާނުގެ އަތްޕުޅުން އިތުރު އެއްވެސް އެއްޗަކަށް ނޭދޭނަމެވެ. އަބޫޠަލްޙަތު ރަޟިޔަﷲ ޢަންހު އިސްލާމްވެވަޑައިގެން އުއްމު ސުލައިމާ ކާވެނިބައްލަވައިގެންނެވިއެވެ. އެދެކަނބަލަންގެ ކާވެނިފުޅުގެ ރަނެއްކަމުގައި ހިމެނުނީ އިސްލާމްކަމެވެ.\nއިސްލާމްދީން ފެތުރޭންފެށި ދުވަސްވަރު އިސްލާމްދީން ޤަބޫލުކުރައްވަމުން ގެންދެވި ވަރަށްގިނަ ބޭކަލުންނަށް މަޖްބޫރުވެވަޑައިގެންފައި އޮތީ އެބޭކަލުންގެ ޢާއިލާއާއި، ގެކޮޅުތަކާ ވަކިވެވަޑައިގަތުމަށެވެ. އަތްޕުޅުގައި ހުންނަ މުދަލަށް ދާންދެން ދޫކޮށްލެއްވުމަށެވެ. އެހެންކަމުން އެފަދަ ބޭކަލުންނަށް ޙިމާޔާތްއަރުވައި އެބޭކަލުންގެ ދިރިއުޅުއްވުމާއި ފަރީއްކުޅުއްވައި އުޅުއްވުމުގެ ކަންތައް ހަމަޖެއްސުމަކީވެސް އިސްލާމްދީނަށްޓަކައި ކުރާންޖެހިފައި އޮތް ވަރަށް މުހިންމު ޚިދްމަތެކެވެ. މިދެންނެވި މަތިވެރި ޚިދްމަތުގައި ކުރިއަށް ނިކުމެވަޑައިގަތީ ޞަޙާބިއްޔާތުންނެވެ. ޞަޙާބިއްޔާތުންގެ ތެރޭގައި ހިލޭސާބަހަށް އެޚިދްމަތް ކުރެއްވި ވަރަށްގިނަ ބޭކަނބަލުން ތިއްބެވިއެވެ. އެބޭކަނކަބަލުންގެ ތެރެއިންވެސް އުއްމު ޝަރީކު ރަޟިޔަﷲ ޢަންހާ އާއި ދުއްރާބިންތި ލަހަބު ރަޟިޔަﷲ ޢަންހާ ގެ ނަންފުޅު ޚާއްސަގޮތެއްގައި ފާހަގަކޮށްލެވެއެވެ. އުއްމު ޝަރީކު ރަޟިޔަﷲ ޢަންހާގެ ގެކޮޅަކީ އައުމުސްލިމުންގެ މެހްމާނުސަރާއެއް ކަހަލައެވެ.\nޞަޙާބީން އިސްލާމްދީނަށްޓަކައި ޖޯޝާއި ފޯރިއާއެކު ހަނގުރާމަތަކުގައި ބައިވެރިވެޑައިގަންނަވަމުން ގެންދެވިއިރު ޞަޙާބިއްޔާތުން އެރޮނގުގައިވެސް ޞަޙާބީންގެ ފަހަތްޕުޅުގައި ތިއްބަވާކަށެއް ހިތްޕުޅުހަމަޖެހިވަޑައެއް ނުގެންނެވިއެވެ. އެބޭކަނބަލުންނާ ގުޅޭކަހަލަ ރޮނގުރޮނގުން ޖިހާދުގެ މައިދާނުގައި ނުހަނު އަގުހުރި އަދި ބޭނުންތެރި ޚިދްމަތްތަކެއް ކުރައްވަމުން ގެންދެވިއެވެ.\nޒަޚަމްވެވަޑައިގަންނަވާ މުޖާހިދުންނަށް ފަރުވާކުރެއްވުމާއި، މުޖާހިދުންނަށް ފަރީއްކޮޅު ތައްޔާރުކުރެއްވުމާއި، މައިދާނަށް ވެރިފައި ހުންނަ ހަތިޔާރުތައް ހޮއްވަވައިފައި މުޖާހިދުންނަށް ދެއްވުމާއި، މުޖާހިދުންނަށް ފެން އުފުއްލައިދެއްވުމާއި، މުޖާހިދުންގެ އެއްޗެހިކޮޅު ބަލަހައްޓަވައިދެއްވުމާއި ޝަހީދުންގެ ހަށިކޮޅުތައް އުފުއްލެވުމާ މިބަވާތުގެ އެތައް ޚިދްމަތްތަކެއް ކޮށްދެއްވިއެވެ.\nޞަޙާބިއްޔާތުންކުރެ ރުފައިދާ ރަޟިޔަﷲ ޢަންހާ އަކީ ކަނޑިފާރު ބޭހަށް ވަރަށް ކުޅަދާނަ ބޭކަނލެކެވެ. އެކަމަނާއަށްޓަކައި ކައުސާހިބާ ސައްލަﷲ ޢަލައިހި ވަސައްލަމަ އަލްމަސްޖިދުއްނަބަވީގެ ގޯތިތެރޭގައި ފޭލިގެކޮޅެއް ޖެއްސެވިއެވެ. އެފޭލިގެކޮޅަކީ އެކަމަނާގެ ކްލިނިކެވެ. އަދެ، އިސްލާމީ އެންމެ ފުރަތަމަ ހަސްފަތާލެވެ. ހަމައެފަދައިން އައްސައްޔިދާ ކުޢައިބާ އަސްލަމިއްޔާ ރަޟިޔަﷲ ޢަންހާގެ ކްލިނިކެއްވެސް އަލްމަސްޖިދުއްނަބަވީއާ އިންވެގެން ހުއްޓެވެ. ހަނގުރާމަތަކުގައި ޒަޚަމްވާ މުޖާހިދުންނަށާއި ޢާއްމު ބަލިމީހުންނަށް އެފޭލިގެކޮޅުން ފަރުވާކޮށްދެއްވިއެވެ. މި މައިގަނޑު ނަމުގައި އަޅުގަނޑު ވަނީ ތަފްސީލު މަޒުމޫނެއް ޝާއިއުކޮށްފައެވެ. "ޞިއްޚީފަރުވާދޭ ވިލިތައް އުފައްދައި ބަލިމީހުނަށް ހޭހަންކުރާން ފެށީ މުސްލިމުންނެވެ" މިމައިގަނޑުނަމުގައެވެ.\nޞަޙާބިއްޔާތުންގެ މިދެންނެވި ޚިދްމަތްތަކަށް ކައުސާހިބާގެ އިތުރުން ޞަޙާބިންވެސް ވަރަށް ޤަދަރުކުރެއްވިއެވެ. ޚަލީފާއިންވެސް އެކަމުގެ އަގުވަޒަންކުރެއްވިއެވެ. އަމީރުލް މުއުމިނީން ޢުމަރު ބުނުލް ޚައްޠާބު ރަޟިޔަﷲ ޢަންހުގެ ޚިލާފަތުގައި އެއްފަހަރަކު އެކަލޭގެފާނު މަދީނާގެ އަންހެނުންނަށް ސާލުތަކެއް ބެއްސެވިއެވެ. އެބެއްސެވި ބެއްސެވުމުގައި ވަރަށްމޮޅު ސާލުކޮޅެއް ބާކީވިއެވެ. އެވަގުތު މީހަކު ދެންނެވިއެވެ. ކަލޭގެފާނުގެ އަނބިކަނބަލުން އައްސައްޔިދާ އުއްމު ކުލްޘޫމު ރަޟިޔަﷲ ޢަންހާއަށް (އިތުރުސާހިބާގެ މާފަދަރިކަނބަލެއް) ތިޔަ ސާލުކޮޅު ދެއްވާށެވެ. ޖަވާބުގައި އުމަރުގެފާނު ވިދާޅުވިއެވެ. ނޫނެކެވެ. މިސާލު އެންމެ ޙައްޤުކަންބޮޑީ އުއްމުސަލީޠަށެވެ. އެކަމަނާ އުޙުދު ހަނގުރާމާގައި ފެންހަންތައް ފުރުއްވައިގެން ގެންނަވައި އަހަރެމެންނަށް ފެންބޯންދެއްވިއެވެ.\nމިސްކިތްތަކަށް ޚިދްމަތް ކުރެއްވުން\nމިސްކިތްތަކުން ކުނިކެއްސެވުމާއި މިސްކިތްތައް ފޮޅުއްވުމަކީ ޞަޙާބިއްޔާތުން ވަރަށް ޝައުޤުވެރިކަމާއެކު ކުރައްވައި އުޅުއްވި މަސައްކަތްޕުޅެކެވެ. އިތުރުސާހިބާ ޞައްލަﷲ ޢަލައިހި ވަސައްލަމަ އެކަމާ ވަރަށް އުފާފުޅު ކުރެއްވިއެވެ.\nއެއްފަހަރަކު ކޮންމެވެސް މީހެއް އަލްމަސަޖިދުއްނަބަވީއަށް ކުޅުގަނޑެއް ޖެއްސެވެ. އިތުރުސާހިބާއަށް އެތަން ފެނިވަޑައިގަތުމުން ކޯފާއިސްވެ މޫނުފުޅު ރަތްވިއެވެ. އެވަގުތު އަޞްޙާބު ބޭކަނލެއް ތެދުވެވަޑައިގެން އެތަން ސާފުކުރައްވައި އެތާނގައި ހުވަނދު ލެއްވިއެވެ. އިތުރުސާހިބާ އެކަމާ ވަރަށް އުފާފުކުރެއްވިއެވެ. އެކަލޭގެފާނު ވިދާޅުވިއެވެ. ތިޔަކުރީ ވަރަށް ރަނގަޅު ކަމެކެވެ.\nއިތުރުސާހިބާގެ މިސްކިތްކޮޅު ކޮންމެދުވަހަކު ކުނިކައްސަވައި ފޮޅުއްވައި އުޅުއްވި ޞަޙާބިއްޔާއެއް އުޅުއްވިއެވެ. އިތުރުސާހިބާ އެކަމަނާއަށް ނުހަނު ކަމޭހިތްތަވައެވެ. އެއްރެޔަކު އެކަމަނާ އަވަހާރަވުމުން ޞަޙާބީން އެރޭ އެކަމަނާ ފަސްދާނުލެއްވިއެވެ. ކައުސަހިބާ ޞައްލަﷲ ޢަލައިހި ވަސައްލަމަ އަވަހާރަފުޅަށް އޮންނެވުމުން އެކަމަނާ އަވަހާރަވި ވާހަކައެއް އެކަލޭގެފާނަކަށް ނުދަންނަވައެވެ. ރަސޫލު ޞައްލަﷲ ޢަލައިހި ވަސައްލަމައަށް އެކަން އެނގިވަޑައިގަތުމުން އެކަލޭގެފާނަށް އެޚަބަރު ނުދެއްވީތީ ޞަޙާބީންނާ ސުވާލުކުރެއްވިއެވެ.\nބިދުޢައަކީ "ދީނުގެ މޫތައް ކޮށާ ކޯރާޑިއެއް" ފަދަ އެއްޗެކެވެ. އެހެންކަމުން ކުރިއަށް ތިއްބެވި ޞަޙާބިއްޔާތުން "އެކޯރާޑި" އިސްލާމްގެ "ކަދުރުރުކަށް" ފޯރިޔަނުދެއްވާން ވަރަށްބޮޑަށް ބާރުއެޅުއްވިއެވެ. ޚާއްޞަކޮށް އުއްމުލް މުއުމިނީން އައްސައްޔިދާ ޢާއިޝާ ރަޟިޔަﷲ ޢަންހާ އެކަމާ ވަރަށްބޮޑަށް ގަދައަޅުއްވައި އުޅުއްވިއެވެ.\nއުއްމުލް މުއުމިނީން އައްސައްޔިދާ ޢާއިޝާ ރަޟިޔަﷲ ޢަންހާގެ ޙަޔާތްޕުޅުގައި ގެފުޅުގެ ބަނޑޭރިކަމުގައި ހުންނެވި ޝައިބާ ބިން ޢުޘްމާން ގެފުޅުގެ އުރަކޮޅު ބަދަލުކުރެއްމަށްފަހު ބާއުރަކޮޅު ވަޅުލައްވަނީއެވެ. މީހުންގެ އަތްމައްޗަށް އެއުރަކޮޅު އަރައި އުރަކޮޅުގެ ޙުރުމަތް ކެނޑޭފަދަ ކަމެއް މެދުވެރި ވެދާނެތީއެވެ. އުއްމުލް މުއުމިނީންގެ އަރިހުގައި ޝައިބާ އެވާހަކަ ވިދާޅުވުމުން އެކަމަނާ ވިސްނިވަޑައިގެންނެވިއިރު އެއީ އިތުރުސާހިބާގެ އަރިހުން އިރްޝާދު ލިބިފައިވާ އިޙްތިރާމް ކުރުމެއްނޫނެވެ. އެހެންކަމުން މުސްތަޤްބަލުގައި އޭގެ ސަބަބުން ނުރަނގަޅު އިޢުތިޤާދެއް އުފެދިދާނެކަމަށްޓަކައި އެކަމަނާ އެކަން މަނާކުރެއްވިއެވެ. އެކަމަނާ ވިދާޅުވިއެވެ. ގެފުޅުގެ އުރަކޮޅު ބޭލުމަށްފަހު އެއުރަކޮޅަކީ ޢާންމު ފޮއްޗާ އެއްޙުކުމެއްގެ އެއްޗެކެވެ. ވީމާ އެއުރަކޮޅު ވިއްކައިލައިފައި އޭގެ އަގު ފަޤީރުންނަށް ބަހައިދޭށެވެ.\nހެޔޮކަންތަކަށް އަމުރުކުރެއްވުމާއި ނުބައިކަންތައް މަނާކުރެއްވުން\nމީސްތަކުންގެ ދީނާއި އަޚްލާޤު އޭގެ ރަނގަޅު މަގުގައި ދަމަހައްޓާ އެންމެ ވަރުގަދަ ބާރަކީ ހެޔޮކަންތައްތަކަށް އަމުރުކުރުމާއި ނުބައިކަންތައްތައް މަނާކުރުމެވެ. ޞަޙާބިއްޔާތުންގެ ކުރިއަށް ތިއްބެވި ބޭބޭކަނބަލުން އެބޭކަނލުންގެ އަތްޕުޅުންނާއި ދޫފުޅުން ނުބައިކަންތައް މަނާކުރެއްވިއެވެ.\nއުއްމުލް މުއުމިނީން އައްސައްޔިދާ ޢާއިޝާ ރަޟިޔަﷲ ޢަންހާ އެއްފަހަރަކު މެހްމާންނެއްގެ ގޮތުން ގެއަކަށް ވަޑައިގެންނެވިއެވެ. އެކަމަނާއަށް ފެނިވަޑައިގެންނެވީ އެކަމަނާގެ މޭޒުބާނުގެ ބޮޑުވެފައި ތިބި ދެއަންހެންކުދީން ބުރުގާނާޅައި ނަމާދުކުރަނިކޮށެވެ. އުއްމުލް މުއުމިނީން އެވަގުތު އެކަން މަނާކުރެއްވިއެވެ. އުއްމުލް މުއުމިނީން ވިދާޅުވިއެވެ. މީގެފަހުން އެއްވެސް ކުއްޖަކު ބުރުގާނާޅައި ނަމާދުނުކުރާށެވެ. ރަސޫލު ޞައްލަﷲ ޢަލައިހި ވަސައްލަމަ ވިދާޅުވެފައިވަނީ މިގޮތަށެވެ.\nއެކަމަނާގެ އަޚު ޢަބްދުއްރަޙްމާނު ބިން އަބީބަކުރު ރަޟިޔަﷲ ޢަންހު އެއްފަހަރަކު ވަޑައިގެން ވަރަށް ސާދާގޮތަކަށް އަވަސްއަވަހަށް ވުޟޫކުރައްވައިގެން ނުކުމެވަޑައިގަންނަވާން އުޅުއްވުމުން އުއްމުލް މުއުމިނީން ކޯފާވިއެވެ. އެކަމަނާ ވިދާޅުވިއެވެ. ޢަބްދުރަޙްމާނެވެ. ރަނގަޅަށް ވުޟޫކުރައްވާށެވެ.\nއެއްފަހަރަކު އަންހެނަކު ލައިގެންހުރި ސާލެއްގައި ޞަލީބުގެ ނިޝާންޖަހައިފައި ހުއްޓައި އުއްމުލް މުއުމިނީނަށް ފެނިވަޑައިގެންނެވިއެވެ. އުއްމުލް މުއުމިނީނަށް އެތަން ފެނިވަޑައިގަތުމާއިއެކު ކޯފާއިސްކުރައްވައި ވިދާޅުވިއެވެ. ތިޔަސާލު ބާލާށެވެ. ރަސޫލު ޞައްލަﷲ ޢަލައިހި ވަސައްލަމަށް ތިޔަކަހަލަ ފޮއްޗެއް ފެނިވަޑައިގެންފިނަމަ ވީއްދަވައިލައްވައެވެ.\nއުއްމުލް މުއުމިނީނަށް ބޮޑުދައިތަ ވިދާޅުވާ ބޭފުޅެއްކަމުގައިވާ ޙަފްޞާ ބިންތި ޢަބްދުއްރަޙްމާނު އެއްދުވަހަކު އެކަމަނާގެ އަރިހަށް ވަޑައިގެންނެވިއިރު ތުރުކުރައްވައިގެން އިންނެވީ ވަރަށް ތުނި ދޯޕައްޓާކޮޅެކެވެ. އުއްމުލް މުއުމިނީނަށް އެކަމަނާ ފެނިވަޑައިގަތުމާއެކު ކޯފާއިސްކުރައްވައި އެކަމަނާގެ ދޯޕައްޓާކޮޅު ވީއްދަވައިލެއްވިއެވެ. އެއަށްފަހު ބޯފޮތީގެ ދޯޕައްޓާކޮޅެއް ހޯއްދަވައިދެއްވިއެވެ.


ހަނީ އައި ޝްރަންކް ދަ ކިޑްސް ގެ ރީބޫޓް "ޝްރަންކް" ތައްޔާރުކުރަނީ | Jazeera\tހަނީ އައި ޝްރަންކް ދަ ކިޑްސް ގެ ރީބޫޓް "ޝްރަންކް" ތައްޔާރުކުރަނީ - Jazeera\nހަނީ އައި ޝްރަންކް ދަ ކިޑްސް ގެ ރީބޫޓް "ޝްރަންކް" ތައްޔާރުކުރަނީ\nއައިމިނަތު ޔުމްނާ February 13, 2020 48 views0\nއެކްޓަރ ރިކްމޮރާނިސް ގެ އެހީތެރިކަމާއެކު 1989 ވަނަ އަހަރު ތައްޔާރުކޮށް ބެލުންތެރިންގެ މަގުބޫލުކަން ހޯދާފައިވާ ފިލްމު " ހަނީ އައި ޝްރަންކް ދަ ކިޑްސް " ގެ ރީބޫޓް " ޝްރަންކް " ތައްޔާރުކުރުމަށް ޑިސްނީއިން ނިންމައިފިކަމަށް ދި ހޮލީވުޑް ރިޕޯރޓަރ އިން ކަށަވަރުކޮށްދީފިއެވެ.\nއަލަށް އުފައްދާ ފިލްމު " ޝްރަންކް" ޑައިރެކްޓު ކުރާނީ 1989 ވަނަ އަހަރު މިފިލްމުގެ އޮރިޖިނަލް "ހަނީ އައި ޝްރަންކަދަ ކިޑްސް " ވެސް ޑައިރެކްޓުކުރި ޖޯ ޖޯންސްޓަން އެވެ. ފިލްމުގެ ސްކްރިޕްޓު ޓޮޑް ރެޒެންބަރގް ތައްޔާރުކުރާއިރު މިފިލްމުގެ ޕްރޮޑިއުސަރަކީ ޑޭވިޑް ހޮބަރމަންއެވެ.\n"ހަނީ،އައި ޝްރަންކް ދަ ކިޑްސް" އިން މޮރާނިސް ފެނިގެން ގޮސްފައިވަނީ ސައިންޓިސްޓެއްގެ ގޮތުގައެވެ. މޮރާނިސްގެ ގޭގައި ތައްޔާރުކޮށްފައިހުރި އެކްސްޕެރިމެންޓަކަށް ނޭގި އޭނާގެ ދަރިން ނަަށް ކުޅެވުމުގެ ސަބަބުން ލޮލަށް ނުފެންނަވަރު ކުދި ސޫފިތަކެއްގެ ސައިޒަށް އެކުދިން ކުޑަވެއެވެ. މިފިލްމުގެ އިތުރުން 1992 ވަނަ އަހަރު "ހަނީ، އައި ބްލިއު އަޕް ދަ ކިޑް" އަދި 1997 ވަނަ އަހަރު " ހަނީ، ވީ ޝްރަންކް އަވަރ ސެލްވްސް" އިންވެސް ވަނީ މޮރާނިސް ފެނިގެންގޮސްފައެވެ.\nމޮރާނިސް އަކީ "ގޯސްޓްބަސްޓަރސް"" ސްޕޭސްބާލްސް" ފަދަ ކޮމެޑީ ފިލްމުތަކުގެ މަޖާ ރޯލްތަކުން ފެނިފައިފާ ތަރިއެއްކަމުގައި ވިޔަސް ފިލްމުތަަކުގެ ރޯލްތަކަށް ސޮއިކުރުމުގައި ފަހަކަށްއައިސް މޮރާނިސް ގެންގުޅޭ އުސޫލްވަނީ ބަދަލުކޮށްފައެވެ. އެހެންކަމުން 2016 ވަނަ އަހަރުގެ "ގޯސްޓްބަސްޓަރސް" ރީބޫޓް ގެ ރޯލް ނުކުޅެދޫކޮށްލުން ވެގެން ދިޔައީ މޮރާނިސްގެ ސަޕޯޓަރުންނަށް ލިބުނު ހައިރާން ކަމަކަށެވެ. 1994 ވަނަ އަހަރު "ލިޓްލް ޖައިންޓްސް " އަށްފަހު މޮރާނިސް ލައިވް އެކްޝަން ފިލްމު ކުޅެފައިނުވާކަން ފާހަގަ ކޮށްލަމެވެ.\nހަމަގައިމުވެސް މިފިލްމު ވެގެންދާނީ ގިނަބަޔަކު އިންތިޒާރުކުރަމުން އަންނަ ފިލްމަކަށެވެ.


Covid-19:3meehegge haalu seriousve Dharumavantha hospital ah badhalu koffi | Mihaaru\nދަރުމަވަންތަ ހޮސްޕިޓަލް.---ފޮޓޯ: ހުސައިން ވަހީދު/މިހާރު\nކޮވިޑް-19: ތިން މީހެއްގެ ހާލު ސީރިއަސްވެ ދަރުމަވަންތަ ހޮސްޕިޓަލަށް ބަދަލުކޮށްފި\n29 ޖޫން 2020 - 18:25 8 comments\nކޮވިޑް-19 އަށް ޕޮޒިޓިވް ވެގެން ޓްރީ ޓޮޕް ހޮސްޕިޓަލުގައި ފަރުވާ ދެމުން ދިޔަ ތިން މީހެއްގެ ހާލު ބޮޑުވެ އިތުރު ފަރުވާއަށް ދަރުމަވަންތަ ހޮސްޕިޓަލަށް މިއަދު ބަދަލުކޮށްފި އެވެ.\nއެޗްޕީއޭ އިން ބުނިގޮތުގައި އެ ތިން މީހުންގެ ތެރެއިން ދެ މީހަކު އޮތީ ވެންޓިލޭޓަރު ގުޅައިފަ އެވެ.\nކޮވިޑް-19 އަށް ރާއްޖޭން މިހާތަނަށް ޕޮޒިޓިވްވީ 2.324 މީހުންނެވެ. އޭގެ ތެރެއިން ގިނަ މީހުން ރަނގަޅުވެފައި ވާއިރު އަށް މީހަކު ވަނީ މަރުވެފަ އެވެ. މަރުވި އަށް މީހުންގެ ތެރޭގައި ހިމެނެނީ ތިން ދިވެއްސަކާއި ބަންގްލަދޭޝްގެ ފަސް މީހެކެވެ.\nރާއްޖޭގައި މިހާރު ތިބި ޕޮޒިޓިވް މީހުންގެ އަދަދަކީ 400 އެވެ.\nމާލޭގައި އާންމުންގެ ތެރޭ ކޮވިޑް-19 ފެތުރޭކަން އެނގުނީ އޭޕްރީލް މަހުގެ 15 ވަނަ ދުވަހު އެވެ. އެ ދުވަހުން ފެށިގެން މާލެ ސަރަހައްދު ލޮކްޑައުންކޮށް އަޅާފައިވާ ރައްކާތެރިކަމުގެ ފިޔަވަޅުތައް ލުއިކޮށް އަންނަ މަހުން ފެށިގެން ރާއްޖޭގެ ބޯޑަރު ވެސް ހުޅުވާލަން ވަނީ ނިންމައިފަ އެވެ.\nލޮކްޑައުން އަށް ލުއިދޭން ފެށީ ބަލި ޖެހޭ މިންވަރު ކޮންޓްރޯލްކުރެވި ބަލި މީހުންނަށް ފަރުވާ ދެވޭނެ އިންތިޒާމްތައް ވެސް ހަމަޖެހި ފުރިހަމަ އަށް އެކަމަށް ތައްޔާރު ވެވުމުން ކަމަށް ސަރުކާރުން ވަނީ ބުނެފަ އެވެ.\nއިތުރު ލިޔުންތައް ސިއްހަތު ދަރުމަވަންތަ ހޮސްޕިޓަލް ބަލިތައް ޓްރީޓޮޕް ހޮސްޕިޓަލް ހެލްތު ޕްރޮޓެކްޝަން އެޖެންސީ


ވޯކް ޕާމިޓް ފީ ދައްކާއިރު ޖޫރިމަނާ ދައްކާކަށް ނުޖެހޭ | Sandhaanu\nވޯކް ޕާމިޓް ފީ ދައްކާއިރު ޖޫރިމަނާ ދައްކާކަށް ނުޖެހޭ\nވޯކް ޕާމިޓް ފީ ދައްކާއިރު ޖޫރިމަނާ ނުދައްކައި ފީ ބަލައި ގަތުމުގެ އިންތިޒާމް އިކޮނޮމިކް މިނިސްޓްރީން ހަމަޖައްސައިފިއެވެ.\nއިކޮނިމިކް މިނިސްޓްރީން ބުނީ ޖޫރިމަނާ އާއި ނުލައި ފީ ބަލައިގަތުމަށް ހަމަޖައްސާފައިވަނީ އަންނަ މަހު 31 ވަނަ ދުވަހުގެ ނިޔަލަށް ކަމަށެވެ.\nއެ މިނިސްޓްރީން ބުނީ ޖޫރިމަނާ ނުލައި ފީ ބަލައިގަތުމަށް ނިންމީ އެކްޕްރެސް އޮންލައިން ސިސްޓަމް މެދުވެރިކޮށް ވާކްޕާރމިޓް ފީ ދެއްކުމުގައި ސިސްޓަމް ބޭނުންކުރާ ފަރާތްތަކަށް ދަތިތައް ކުރިމަތިވަމުންދާކަން އެ މިނިސްޓްރީއަށް ފާހަގަ ކުރެވިފައި ވާތީ ކަމަށެވެ.\nރާއްޖޭގައި ބިދޭސިން ވަޒީފާ އަދާކުރުމާބެހޭ ގަވައިދުގެ ދަށުން ވޯކް ޕާމިޓް ދޫކުރަން ފެށީ މި މަހުގެ 15 ވަނަ ދުވަހުއެވެ.\nމި ގަވައިދު ބުނާގޮތުން ބިދޭސީންނަށް ރާއްޖޭގައި ވަޒީފާ އަދާކުރެވޭނީ ވޯކް ޕާމިޓު ހޯދައިގެންނެވެ. ވޯކް ޕާމިޓު ދޫކުރާނީ ބިދޭސީންގެ ވެރިފިކޭޝަން ފުރިހަމަކޮށްފަހުއެވެ. މި ވެރިފިފިކޭޝަން ފުރިހަމަކުރުމުގެ ކަންކަން ކުރަނީ އެކްސްޕެޓް އޮންލައިން ސިސްޓަމް މެދުވެރިކޮށެވެ.\nބިދޭސީން ރާއްޖެ އެތެރެވާ ތާރީހުން ފެށިގެން 15 ދުވަސް ތެރޭ ވޯކް ޕާމިޓާއި ވޯކް ވިސާ ހޯދަން ޖެހެއެވެ. މި މުއްދަތުގައި ވޯކް ޕާމިޓް ނުހައްދައިފިނަމަ ޖޫރިމަނާ އާއެކު ވޯކް ޕާމިޓް ފީގެ ގޮތުގައި މަހަކު 350 ރުފިޔާ ދައްކަން ޖެހެއެވެ.\nމުރަނގަ ފެބްރުއަރީ 23, 2021 At 2:05 ޕމ\nމާތްކަލާކޯ! މީ މިހާރު އަލަށް ޚުރާ ކަމެއްތޯ؟؟؟؟؟؟ވޯކްޕާރމިޓް ހައްދައިގެން ނޫންތޯ މިއޮއް ހުރިހާދުވަހަކު މަސައްޖަތްކުރީ؟؟؟ އާ ކުކުޅަކަށް ގާބިހެއް އެޅިގެންތޯ މިއުޅެނީ ؟؟؟؟


ސީ ވައި އެސް ޤުރުއާން ކިޔެވުމުގެ މުބާރާތުގައި ބައިވެރިވީ 116 ބައިވެރިން – Ungoofaaru\nބަނޑޭރިގަނޑު/ޙަބަރު/ސީ ވައި އެސް ޤުރުއާން ކިޔެވުމުގެ މުބާރާތުގައި ބައިވެރިވީ 116 ބައިވެރިން\nކްލަބު ޔޫތު ސްޓަރއިން މި ރޯދަމަހަކު ބޭއްވުމަށް އިއުލާނު ކޮށްފައިވާ ޤުރުއާން ކިޔެވުމުގެ މުބާރާތުގައި ބައިވެރު ވުމުގެ ފުރުސަތު 1 ޖޫން އަށް ހަމަވިއިރު މުބާރާތުގައި 116 ފަރާތަކުން ބައިވެރި ވެއްޖެއެވެ.\nއުނގޫފާރު ޑޮޓް ކޮމް އަށް މައުލުމާތު ދެއްވަމުން ކްލަބް ޔޫތު ސްޓަރގެ ފަރާތުން މުހައްމަދު އަބްދުއްޝަކޫރު ވިދާޅުވީ މުބާރާތުގެ9އުމުރު ފުރައިން ބަލައިގެން ކިޔެވުމުގެ ގޮފީގައި 62 ބައިވެރިން ވާދަކުރާއިރު ނުބަލާ ކިޔެވުމުގެ ގޮފީގައި 54 ބައިވެރިން ވާދަ ކުރާނެ ކަމަށެވެ.\nމުބާރާތް ފެށުމަށް ހަމަޖެހިފައިވަނީ7ޖޫން 2018 ވާ ބުރާސްފަތި ދުވަހުގެ ރޭގައެވެ.\nމިއަހަރުގެ މުބާރާތުގައި 116 ބައިވެރިން ވާދަކުރާއިރު މިދިޔަ އަހަރުގެ މުބާރާތުގައި 136 ބައިވެރިން ވާދަ ކޮށްފައިވެއެވެ.\nއާއްމުކޮށް ހުޅުވާލެވިގެން މިއަހަރު މިބާއްވާ މުބާރާތަކީ ޔޫތު ސްޓަރއިން ބާއްވާ 15 ވަނަ މުބާރާތެވެ.\nފޮލޯމީ އުފާ ރޯދަ ކުއިޒް 1439 – 20 ވަނަ ސުވާލު


IS aa gulhen ulhunu3meehaku maran hukum koffi | Mihaaru\nއައިއެސްއާއި ގުޅެން އުޅުނު ތިން މީހަކު މެރުމަށް އިރާގުގެ ކޯޓުން ވަނީ ހުކުމް ކޮށްފައި-- ފޮޓޯ: ވޯލް ސްޓްރީޓް\nއައިއެސްއާ ގުޅެން އުޅުނު ތިން މީހަކު މަރަން ހުކުމް ކޮށްފި\n27 މެއި 2019 - 09:34 1 comment\nހަނގުރާމަވެރި އައިއެސް ޖަމާއަތާ ގުޅެން އުޅުނުކަން ސާބިތުވި ފްރާންސްގެ ތިން މީހުން މަރަން އިރާގުގެ ކޯޓުން ހުކުމް ކޮށްފި އެވެ.\nކެވިން ގޮނޮޓް އާއި ލެނާޑް ލޮޕޭޒް އަދި ސަލީމް މާޗޫ މަރަން ހުކުމް ކުރި ނަމަވެސް 30 ދުވަހުގެ ތެރޭގައި އެ ހުކުމް އިސްތިއުނާފު ކުރުމަށް އެދުމުގެ ބާރު އެ މީހުންނަށް އޮންނާނެ އެވެ.\nމިއީ ސީރިއާ އިން އަތުލައިގަތް ފްރާންސުގެ 12 މީހުންގެ ތެރެއިން ތިން މީހެކެވެ. މިއީ ފްރާންސް ބަޔަކަށް، އައިއެސްއާ ގުޅެން އުޅެގެން މަރުގެ ހުކުމް އައި ފުރަތަމަ ފަހަރެވެ.\nއިރާގުގެ ކޯޓުން އިއްވި ހުކުމާ ގުޅޭގޮތުން ފްރާންސް ސަރުކާރުން މިހާތަނަށް އެއްވެސް ނުބުނެ އެވެ.\nފްރާންސްގެ 12 މީހަކާ ދެކޮޅަށް އިރާގުގައި ކުރިއަށްދާ ތަހުގީގުތަކާ ގުޅެގޮތުން މި އަހަރުގެ ފެބްރުއަރީ މަހު އެ ގައުމުގެ ރައީސް އިމޭނުއަލް މެކްރޫންއާ ނޫސްވެރިން ސުވާލުކުރުމުން ވިދާޅުވެފައި ވަނީ އެއީ އިރާގުގެ އަމިއްލަ މައްސަލައެއް ކަމެވެ. އަދި އެކަމާ ގުޅޭގޮތުން އެއްޗެއް ވިދާޅުވުމަށް އިންކާރު ކުރެއްވި އެވެ.\nމަރަން ހުކުމް ކޮށްފައިވާ ތިން މީހުންގެ ތެރެއިން އުމުރުން 32 އަހަރުގެ ކެވިން އަތުލައިގެންފައިވަނީ ތުރުކީގެ މަގުން އިޒްލޭލަށް ވަންނަން މަސައްކަތް ކުރުމުގެ ތެރޭގަ އެވެ. އޭނާއާ އެކު އޭނާގެ މަންމަ އާއި އަންހެނުންގެ އިތުރުން ކޮއްކޮ ވެސް ވަނީ އަތުލައިގެންފަ އެވެ.\nލެނާޑް، 32، އަތުލައިގެންފައިވަނީ އިރާގުގެ އުތުރުން ސީރިއާ އަށް އެތެރެވާން އުޅުމުގެ ތެރޭގައި ކަމަށް ރިޕޯޓްތައް ބުނެ އެވެ. އޭނާއާ އެކު އޭނާގެ އަންހެނުންނާއި ދެ ދަރިން ވެސް ވަނީ ހައްޔަރުކޮށްފަ އެވެ.\nދުނިޔޭގެ އެކި ގައުމުތަކުން 41،000 އަށް ވުރެ ގިނަ މީހުން އައިއެސްއާ ގުޅުމަށް ސިރިއާ އަށް ގޮސްފައިވާ ކަމަށް ބެލެވެ އެވެ. އޭގެ ތެރެއިން ހާހަކަށް ވުރެ ގިނަ މީހުން މިހާރު ތިބީ އިރާގުގެ ބެލުމުގެ ދަށުގަ އެވެ. އޭގެ ތެރެއިިން ބައެއް މީހުންނަށް މީގެ ކުރިންވެސް މަރުގެ ހުކުމް ވަނީ އިއްވާފަ އެވެ. ނަމަވެސް މިހާތަނަށް އެއްވެސް މީހަކަށް ހުކުމް ތަންފީޒުކޮށްފައެއް ނުވެ އެވެ.\nއިތުރު ލިޔުންތައް ފްރާންސް މަރުގެ އަދަބު އިރާގު


FAM in trainer aai assistant coach alun genesfi | Mihaaru\nސާފްގެ ކާމިޔާބީ އަށް ފަހު ސެގާޓް (މ) އާއި ގެލާ (ކ) އަދި ކްރުނިޗް (ވ).-- ފޮޓޯ: އިމޭޖަސް.އެމްވީ\nއެފްއޭއެމުން ޓްރެއިނަރާއި އެސިސްޓަންޓް ކޯޗު އަލުން ގެނެސްފި\n17 ފެބުރުއަރީ 2019 - 12:553comments\nގެލާ އާއި ކްރުނިޗް ގެނައީ އަންނަ މަހު އޮންނަ އޭއެފްސީގެ 23 އަހަރުން ދަށުގެ ފުޓްބޯޅަ މުބާރާތުގެ ކޮލިފައިން ބުރުގައި ކުޅޭ ރާއްޖޭގެ ޒުވާން ޓީމު ތައްޔާރުކުރުމުގެ ގޮތުންނެވެ. އެފްއޭއެމުން މީގެ ކުރިން "މިހާރަ"ށް ބުނެފައިވަނީ ޓްރެއިނަރާއި އެސިސްޓަންޓް ކޯޗު ގެންނަން ނިންމާފައިވަނީ މުބާރާތްތަކަށް ހާއްސަކޮށް ކަމަށެވެ.\nޒުވާން ގައުމީ ޓީމު އޭޝިއަން ކަޕް ކޮލިފައިންގައި ނުކުންނާނީ ސީނިއާ ޓީމުގެ ކޯޗު ކްރޮއޭޝިއާގެ ޕީޓަ ސެގާޓްގެ ބެލުމުގެ ދަށުންނެވެ. އެސިސްޓަންޓް ކޯޗު ގެލާ އާއި ޓްރެއިނަރު ކްރުނިޗް ވަނީ މީގެ ކުރިން ސެގާޓްއާ އެކު އަފްގާނިސްތާނުގައި މަސައްކަތްކޮށްފަ އެވެ.\nސާފް ސުޒުކީ ކަޕަށް ގެލާ އާއި ކްރުނިޗްގެ އެހީއާ އެކު ގައުމީ ފުޓްބޯޅަ ޓީމު ޓްރެއިނިން ކޭމްޕް ފުރިހަމަކުރީ ގަތަރުގަ އެވެ. އެއް މަސް ދުވަހަށް ދިގު ދެމިގެންދިޔަ ޓްރެއިނިން ކޭމްޕަށް ފަހު ގައުމީ ޓީމު ސާފް ސުޒުކީ ކަޕްގައި ވާދަކުރިއިރު ޓީމުގެ ފިޓްނަސް ލެވެލް ރަނގަޅުކަން ގައުމީ ކޯޗު ސެގާޓް ވަނީ ފާހަގަކޮށްފަ އެވެ.\nގެލާ އަކީ ބެލްޖިއަމްގެ ފުޓްބޯޅަ ފެޑެރޭޝަނުގައި ގިނަ އަހަރުތަކެއްގައި މަސައްކަތްކުރި ކޯޗެކެވެ. ފިޒިކަލް ފިޓްނަސް އެންޑް ކޯޗިން އިން ޔޫރަޕްގެ އެންމެ މަތީ ލައިސަންސް ހޯދާފައިވާ ކްރުނިޗް މީގެ ކުރިން ވަނީ ޔޫރަޕްގެ އެކި ކުޅުންތެރިންގެ ޕާސަނަލް ފިޓްނަސް ކޯޗެއްގެ ގޮތުގައި ވެސް މަސައްކަތްކޮށްފަ އެވެ.\nޒުވާން ގައުމީ ޓީމުގެ ޕްރެކްޓިސްތައް މިހާރު ކުރިއަށްދާއިރު، ގިނަ އަދަދެއްގެ ކުޅުންތެރިންނަށް އަންނަނީ ފުރުސަތު ދެމުންނެވެ. އެފްއޭއެމުން ބުނީ ރަސްމީކޮށް ޒުވާން ޓީމުގެ ޕްރެކްޓިސް ފަށާނީ އަންނަ އަންގާރަ ދުވަހު ކުޅޭ ޔޫތު ޗެމްޕިއަންޝިޕް ފުޓްބޯޅަ މުބާރާތުގެ ފައިނަލު މެޗަށް ފަހު އެވެ. ޔޫތު މުބާރާތުގައި ފައިނަލުގައި މި ފަހަރު ކުޅޭނީ އީގަލްސް އާއި ޓީސީ ސްޕޯޓްސް ކްލަބް އެވެ.\nޔޫތު ޗެމްޕިއަންޝިޕްގެ މެޗުތައް ގައުމީ ކޯޗު ސެގާޓް އާއި އެސިސްޓަންޓް ކޯޗު އަހުމަދު ޝާކިރު (ޝާކިއްޓެ) އަންނަނީ މި މުބާރާތުން ފާހަގަކޮށްލެވޭ ކުޅުންތެރިންނަށް ގައުމީ ޓީމުގެ ފަރިތަކުރުންތަކުން ފުރުސަތު ދެމުންނެވެ.\nމާޗް 22 ވަނަ ދުވަހު ސައުދީ އަރަބިއާގައި ފަށަން ތާވަލްކޮށްފައިވާ އޭއެފްސީ ކޮލިފައިން މެޗުތަކުގައި ރާއްޖޭގެ ޒުވާން ޓީމު ނުކުންނާނީ އެ ގައުމުގެ އިތުރުން ޔޫއޭއީ އާއި ލެބަނަންއާ ދެކޮޅަށެވެ. ރާއްޖޭގެ ޒުވާން ޓީމު އެންމެ ފަހުން ވާދަކުރީ 2016 ވަނަ އަހަރުގެ ސައުތު އޭޝިއަން ގޭމްސްގަ އެވެ. މިދިޔަ އަހަރު އޮތް އޭޝިއަން ގޭމްސްގައި ޒުވާން ޓީމު ނުކުޅެ އެވެ.\nއޭއެފްސީ ކޮލިފައިންގެ އިތުރުން މި އަހަރު ޒުވާން ގައުމީ ޓީމަށް އިތުރު އެހެން މުބާރާތެއް އެބައޮތެވެ. އެއީ އަންނަ ސެޕްޓެމްބަރު މަހު ނޭޕާލުގައި ބާއްވަން މަސައްކަތްކުރަމުން އަންނަ ސައުތު އޭޝިއަން ގޭމްސް އެވެ.


ސިފައިންގެ 126 ވަނަ އަހަރީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސިފައިންގެ 126 ވަނަ އަހަރީ ދުވަހުގެ މުނާސަބަތުގައި ބޭއްވެވި ރަސްމީ ޖަލްސާގައި، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n25 އޭޕްރިލް 2018، ރިފަރެންސް: PS/RAY/2018/7\nބޭރުގެ ޢުދުވާނީ ޙަމަލާތަކާއި، ދިވެހި ޤައުމުގެ މިނިވަންކަމާއި ރައްކާތެރިކަމާ ދެމެދުގައިވާ ފާރަކީ، ދިވެހި ސިފައިންކަން ފާހަގަކޮށް، ދިވެހި ސިފައިންގެ މި ފަޚުރުވެރި، ޝަރަފުވެރި 126 ވަނަ އަހަރުގެ ތަހުނިޔާ، ތިޔަ އެންމެހައި ސިފައިންނަށް އަރިސް ކުރަން. އަދި ހަމައެހެންމެ ތިޔަބޭބޭފުޅުންގެ ޢާއިލާތަކަށް މި އުފާވެރި ދުވަހުގެ ތަހުނިޔާވެސް ދަންނަވަން.\nފެބްރުއަރީ 1 ވަނަ ދުވަހުގެ ރޭ، ސިފައިންގެ މައި މަރުކަޒަށް އަޅުގަނޑު އައީ، ޤައުމުގެ ޙާލަތު އޮތީ ކިހިނެއްކަން ރަނގަޅަށް ވަޒަން ނުކުރެވި ހުރި ހާލުގައި. އެހެންނަމަވެސް، ސިފައިންގެ މައި މަރުކަޒުން އަޅުގަނޑާ މަރްޙަބާކީ، ނުގުޑާފަދަ ވަރުގަދަ ޢަޒުމެއް. އެރެއާ، ވިދިގެން އައި ދުވަސްތަކުގައި ސިފައިންގެ މަރުކަޒުތަކުން އިވެމުންދިޔައީ ސިފައިންގެ ހުވާގައިވާ ޢިބާރާތްތަކުގެ ނިދާ. ”ދުޝްމަނުންނާއި ބަޣާވާތްތެރިންގެ ކިބައިން ދިވެހި ދައުލަތް ސަލާމަތްކުރުމުގައި ހަށިގަނޑާއި ފުރާނައިން ޤުރުބާންވާން ޖެހިއްޖެ ޙާލަތެއްގައި ޤުރުބާންވާން ކެރިހުރެ، މާތް ﷲ ގަންދީ“ ކޮށްފައިވާ ހުވާގެ ނިދާ. ޤައުމުގެ ޙައްޤުގައި ވާންޖެހުނު ކޮންމެ ޤުރުބާނީއެއް ވާން ތައްޔާރަށް ތިބިކަމާއި، ދައުލަތާއި، ޤައުމު ސަލާމަތްކުރުމަށް އަޅުގަނޑު ކުރާ މަސައްކަތުގައި ސިފައިންގެ އެއްވެސް ފަސްޖެހުމެއްނެތްކަމުގައި ޗީފް އޮފް ޑިފެންސް ފޯސް ވިދާޅުވި ވިދާޅުވުމަކީ، ޤައުމަށް ތެދުވެރި ދިވެހި ދަރިއެއްގެ އަދި ދަރިންތަކެއްގެ ނަމޫނާ.\nމިދުވަސްތަކުގައި ކިތަންމެ ހާސްކަމުގައި މަސައްކަތްކުރި ނަމަވެސް، އަޅުގަނޑުގެ ހިތަށް ފިނިކަމެއް ލިބުނު ކަމެއް އޮތް. އެއީ، މި ޤައުމުގެ މައްޗަށް އޮތް އުންމީދުގެ ޝުޢޫރު. ޤައުމުގެ ޙައްޤުގައި، ދިވެހި ދިދައިގެ ޙިމާޔަތުގައި ތެދުވާނެ ދިވެހިން އަބަދުވެސް ތިބޭނެ ކަމުގެ އުންމީދު، ކަށަވަރުކަން.\nފެބްރުއަރީ 1 ވަނަ ދުވަހުގެ ފިލާވަޅަކީ3ނޮވެންބަރު 88ގެ ފިލާވަޅާ މާބޮޑު ތަފާތުތަކެއް ހުރި ފިލާވަޅުތަކެއް ނޫން. 19 ދިވެހިންގެ ލޭ ބިމަށް އޮހޮރުވާލި ނޮވެންބަރު3ގެ ޙަމަލާގައި، އިސްކޮށް ހުރި މީހާ، އޭގެ 23 އަހަރު ފަހުން، ސްރީލަންކާގެ ނޫހަކަށް ދީފައިވާ އިންޓަރވިޔުއެއްގައި ޙަމަލާދިން ސަބަބުކަމަށް އޭނާ ބުނެފައިވަނީ:\n"I wanted to get rid of Gayoom at any cost. As the election process in my country never gaveareasonable opportunity to the Opposition, I felt an outside force should be used to oust Gayoom.”\nމިއަދުވެސް ބުނަމުން އެދަނީ މިއާ މާ ތަފާތުވާހަކައެއް ނޫން. އެހެންނަމަވެސް މިރޭ އަޅުގަނޑު ނެތިން، އަޅުގަނޑުގެ މައުޟޫޢަކީ ސިޔާސީ ރެޓޯރިކް ކަމަކަށް ހަދާކަށެއް. އަޅުގަނޑު ދަންނަވަން މިއުޅޭ ވާހަކައަކީ، މިއީ ޤައުމުގެ މިނިވަންކަމާ ތޮޅޭ ކޮންމެ ފަހަރަކުމެ އަޅާލެވޭ ހަމައެކަނި ސުރުޚީއެއް ކަމުގައި ދަންނަވަން އުޅޭ ވާހަކަ. މިފަދަ ކަންކަމުގެ ޙަޤީޤަތް އަޅުގަނޑުމެން ހޯދަންޖެހޭ. މިފަދަ ސުރުޚީތަކަކީ ތެދު ސުރުޚީތަކެއްތޯ ދެނެގަންނަންޖެހޭ. ކޮށްލަންޖެހޭ ސުވާލެއް އެބައޮތް. ފެބްރުއަރީ 1 ގެ ޙަމަލާ ކާމިޔާބުވީނަމަ އެންމެ ބޮޑު ފައިދާ ލިބޭނީ ކާކަށްތޯ، ކޮންބަޔަކަށްތޯ؟ ރޭވިފައިވާ ގޮތަށް އެކަމެއް ނުވުމުން އެކަމުގެ ހިތްހަމަނުޖެހުމާއި ނުތަނަވަސްކަން އެންމެ ބޮޑުވެފައިވަނީ ކޮންބަޔަކަށްތޯ؟ ކުރެވޭ ސުވާލު.\n3 ނޮވެންބަރާއި 1 ފެބުރުވަރީގެ ހާދިސާގެ އަނެއް ފިލާވަޅަކީ، މަތީ މަޤާމުތަކާއި، ޝަރަފުތަކަކީ ކޮންމެހެން ޤައުމަށް ވަފާތެރިކަން ދައްކައިދޭ ނިޝާންތަކެއް ނޫންކަން. ފެބުރުވަރީ 1 ގައި ދެތިން މިލިއަން ޑޮލަރަށް ޤައުމުގެ މިނިވަންކަމާއި ޝަރަފު ވިއްކާލީ އެންމެ އިތުބާރު ހިފެންޖެހޭ މަޤާމުތަކުގައި ތިބި ފަރާތްތަކުން.3ނޮވެމްބަރުގައި ޤައުމު ސަލާމަތްކޮށްދިނުމުގެ އެންމެ މުހިންމު އެއް ދައުރެއް އަދާކުރީ ޢުމުރުން ހަމަ އެންމެ 20 އަހަރުގެ ޒުވާން ކޯޕްރަލްއެއް. އޭނާގެ ފުރާނައަށް ނުރައްކާވި ވަގުތު އޭނާ އެދުނީ އިތުރު ވަޒަން ފޯރުކޮށްދިނުމަށް.\nހިތްޕުޅަށް ގެންނަވާ، ވިސްނާވަޑައިގަންނަވާ! މިއަށްވުރެ ބޮޑަށް މިކަން ސާބިތު ކޮށްދޭނެ ކަމެއް އެބައޮތްތޯ؟ ޝަރަފާއި ޤައުމީ ނިޝާނުން ޒީނަތްތެރިވާ ބޭފުޅުންނާއި ޢިލްމުގެ ޚަޒާނާއިން ޢިލްމު އުނގެނިވަޑައިގެން ތިއްބެވި ބޭފުޅުން، ޤައުމަށް ކަމެއް ދިމާވި ހިނދު ކަންކަން ކުރެއްވި ގޮތާއި، މި ޒުވާން ކޯޕްރަލާ ދޭތެރޭގައި ޤައުމީ ހައިސިއްޔަތުން އަޅުގަނޑުމެން ކިރާލާއިރު އަގު ބޮޑީ ކާކުތޯ؟ ސިފައިންގެ ފައުޖުތައް ފަސޭހަގޮތަކަށް ޢަމަލުނުކުރިނަމަ ދެންވާނެ ގޮތް އިންޓަރވިޔުގައި އިތުރަށް ކިޔައިދީފައި އޮތް. ހަމައެހެންމެ ފެބުރުވަރީ 1 ވަނަ ދުވަހު ކެތްތެރިކަމާއެކު މަސައްކަތް ނުކުރެވުނުނަމަ މިއަދު ދިވެހިރާއްޖޭގައި ވެރިކަން ކުރާނީ ކޮންބައެއްތޯ ވަރަށް ވިސްނުންތެރިކަމާއެކީ އަޅުގަނޑުމެންގެ ޚިޔާލަށް ގެންނަންޖެހޭ. އަޅުގަނޑުމެން ހިތާހިތާ ސުވާލުކޮށްލަންޖެހޭ.\nމިއަދުގެ ދުނިޔޭގައި، ޤައުމުތަކަށް ޙަމަލާ ދެވެނީ ޤައުމުތަކުގެ ތެރެއިން ޤައުމުތަކުގެ މީހުން މެދުވެރިކޮށް. The Speech That Killed John F Kennedy ކެނެޑީގެ ޢިބާރާތް ކޮޅުންނަމަ، ތަރުޖަމާ އަޅުގަނޑު ދަންނަވާލާނަން. [މިއަދުގެ ދުނިޔޭގައި ޤައުމުތައް އަޅުވެތިކުރަނީ، އެ ޤައުމުތަކަށް އަރައި ފަތަޙަ ކޮށްގެން ނޫންކަމާއި، އެއާ ޚިލާފަށް\nއެ ޤައުމެއްގެ ތެރެއަށް ފިކުރުތައް ފަތުރައިގެންކަމުގައި. އޭނާގެ ވާހަކައިގައި އިތުރަށް ވިދާޅުވަނީ،\n"It isasystem which has conscripted vast human and material resources into the building ofatightly knit, highly efficient machine that combines military, diplomatic, intelligence, economic, scientific and political operations.”\nމިއީ، ޤައުމުގެ ދިފާޢުގައި ތިބި ހަމަ ކޮންމެ ބަޔަކު ދަންނަންޖެހޭ ކަމެއް. ވިސްނާ ފިކުރު ކުރަންޖެހޭ ކަމެއް. އަދި މިއަދުގެ ދުނިޔެއަށްވެސް ވަރަށް ރެލެވެންޓް ވާހަކަތަކެއް. ދުނިޔޭގެ އެކި ކަންކޮޅުތަކުން ފެންނަމުންދާ މިސާލުތަކުން ނަގަންޖެހޭ ފިލާވަޅުތަކެއް. މިއަދުގެ ޙަމަލާތަކަކީ ޤަބޫލުކުރަން ދަތިވާހާ ކައިރިން އަންނަމުންދާ ޙަމަލާތަކެއް. ދައުލަތް ޙިމާޔަތްކޮށް ރައްކާތެރިކުރަން ޖަހަންޖެހޭ މުގުރު، މިއަދު އެޖެހީ ދައުލަތުގެ ތަނބުތައް މުގުރާލަން ކަމަށްވުމުން މުޅި ޤައުމު ލަދުން އިސްޖަހާލަން ޖެހޭ. މުޅި ޤައުމު ފަޟީޙަތްވާންޖެހޭ.\nގިނަބަޔަކު ފިލާތިބެ ސަރުކާރަށް ފާޑުކިޔާ. އަދި ސަރުކާރަށް ފާޑުކިޔުމުގައި ރާއްޖެއިން ބޭރުގައި ރާއްޖެ ފަޟީޙަތް ކުރުމުގައި އެކިއެކި މަސައްކަތް ކުރަނީ، އެ ދެއްކެނީ ސާބިތު ހިފޭ ވާހަކަތޯ ބަލަންޖެހިގެނެއް ނޫން. އަދި ބަލާފައެއްވެސް ނޫން. ހިތުހުރި ވާހަކައެއް ދައްކަނީ. ދިވެހިރާއްޖޭގެ ކަންކަމާދޭތެރޭގައި ހިތަށް އެރި ގޮތަކަށް ވާހަކަ ދެކެވެމުންދަނީ. އަދި މިދެކެވޭ ވާހަކަތަކުގެ ނަތީޖާއިން ދިވެހިރާއްޖޭގެ ސަލާމަތަށް ފޯރަނީ ކިހާވަރެއްގެ އަސަރެއްތޯ ވިސްނާލާކަށް ހަމަ އެންމެ ހިނދުކޮޅެއްވެސް ހޭދައެއް ނުކުރޭ. އަދި ހަމައެހެންމެ މިދެކެވޭ ވާހަކައިގެ ނަތީޖާއަކީ، ދިވެހިރާއްޖޭގެ އިޤްތިޞާދަށާއި މުޅި ދިވެހިރާއްޖެއަށް ކިހާވަރެއްގެ ނިކަމެތިކަމެއް، ކިހާވަރެއްގެ ދެރަކަމެއް ފޯރާފާނެ ކަމެއްތޯ ވިސްނާލާކަށް ނުޖެހޭ. އެއީ، އެމީހުންގެ ޒިންމާއެއް ކަމަކަށް ނުދެކޭ.\nދިވެހިރާއްޖޭގެ އިޖުތިމާޢީ ފޭރާން ހަލާކުކޮށްލުމާއެކީ، ދިވެހިރާއްޖޭގެ ދައުލަތުގެ މަސްއޫލިއްޔަތުގެ ބާރު ކަނޑުވާލުމުގެ މަސައްކަތް މިކުރެވެނީ އެއްވެސް ގޮތެއްގައި އެކައުންޓަބަލް ވާންނުޖެހި. މިކަންކަމުގައި އަޅުގަނޑުމެން ޚިޔާލަށް ގެންނަންޖެހޭ ބައެއް ކަންތައްތައް އެބަހުރި.\nބޭރުގެ ފަރާތްތަކުގެ ހަމްދަރުދީ މި އަންނަނީ ޑިމޮކްރަސީގެ ނަމުގައި. ބޭރުގެ ފަރާތްތަކުގެ ހަމްދަރުދީ މި އަންނަނީ ޑިމޮކްރަސީގައި މިގެންނަ ލިބަރެލިޒަމްގެ ނަމުގައި. ދުނިޔޭގެ ގިނަ ޤައުމުތަކުގައި މި ލިބަރެލިޒަމްގެ ތެރޭގައި ޚިޔާލުފާޅުކުރުން އެކަންޏެއް ނޫން، ދީނުގެ މިނިވަންކަމަކީވެސް ހިމެނިގެންދާ ކަމެއް. އެހެންނަމަވެސް، އަޅުގަނޑުމެންގެ ޚިޔާލުގައި މިއަދުވެސް، މިރޭވެސް އަބަދުވެސް ބަހައްޓަންޖެހޭ ކަމަކީ އިސްލާމްދީން ދޫކޮށްލުމަކީ ޖިނާއީ ކުށެއް ކަމުގައި ކަނޑައަޅާފައި އޮތީ ދުނިޔޭގެ ކިތައް ޤައުމުންތޯ! މިއީ ޖިނާއީ ކުށެއް ކަމަށް ކަނޑައަޅާފައި މިއޮތީ އެންމެ 13 ޤައުމުން. އޭގެތެރޭގައި ދިވެހިރާއްޖެއަކީ އެއް ޤައުމު. އެހެންވީމާ، ޒިންމާދާރުކަމާއެކީ ވަކާލާތު ކުރާ ފަރާތްތަކުން މިއިން އެއްވެސް ކަމަކަށް އެއްވެސް ސަމާލުކަމެއް ބަހައްޓާ ކަމަކަށް އަޅުގަނޑަކަށް ޤަބޫލެއް ނުކުރެވޭ.\nއާދެ. މިއަދު ދިވެހި ދައުލަތުން މިކުރާ މަސައްކަތްތަކަކީ، ދިވެހި ދައުލަތް ފުރިހަމަ އިސްކޮޅާ ހަމައަށް ތެދުވުމަށް ކުރާ މަސައްކަތް. އަޅުގަނޑުމެން ކުރާ މަސައްކަތަކީ، އަޅުގަނޑުމެން ކުރާ މަސައްކަތްތަކުން ރިޒިލިއަންޓް އިކޮނޮމީއަކަށްވުމުގެ މަސައްކަތް. އަޅުގަނޑުމެންގެ މަސައްކަތްތަކަކީ، އަޅުގަނޑުމެންގެ އަމިއްލަ ފުދުންތެރިކަމާއެކީ، އިޤްތިޞާދު ކުރިއަށް ގެންދިޔުމާއެކީ، އިޤްތިޞާދީ ވަސީލަތްތައް މެދުވެރިކޮށް ދިވެހިރާއްޖެއަށް ބޭނުންވެފައިހުރި އެހެން ކަންތައްތައް ފުދިގެން ދިއުން. އަޅުގަނޑުމެން ކުރާ މަސައްކަތަކީ، އެއްވެސް ޤައުމަކަށް ބަރޯސާނުވެ، އަޅުގަނޑުމެންގެ ޞިއްޙީ ފަރުވާގެ ނިޒާމު ހަމަޖެހިގެންދިއުން. އަޅުގަނޑުމެންކުރާ މަސައްކަތަކީ، އެހެން ކަންކަމުގައިވެސް ދިވެހިންނަކީ އަމިއްލަ ފައިމައްޗަށް ތެދުވެ، ކޮންމެވެސް ވަރެއްގެ ހަމަ އިސްކޮޅާހަމައަށް، އާދެވޭ ބައެއްކަމުގައި ދައްކާދެއްކުން، ކުރާ މަސައްކަތް. އދ. ގެ ސެކިއުރިޓީ ކައުސިލްގެ ނޮން-ޕަރމަނަންޓް މެންބަރު ގޮނޑިއަކަށް އަޅުގަނޑުމެން ކުރިމަތިލައިގެން މިއުޅެނީ، މިދެންނެވި ކަންތައްތައް ޙާޞިލުކުރުމަށްޓަކައި.\nދިވެހިރާއްޖެއަކީ ކުޑަ ޤައުމެއް. އެހެންނަމަވެސް، ޝަރަފުވެރި ޤައުމެއް. އަބުރުވެރިޤައުމެއް. ޘަޤާފަތެއްއޮތް ޤައުމެއް. އުސޫލުތަކެއް ހަމަހަމަކަމާއެކީ، މުޅި ދުނިޔެއަށް ދައްކައިދީފައިއޮތް ޤައުމެއް. އެހެންވީމާ، ދިވެހިރާއްޖެއިން މިކުރާ މަސައްކަތުގައި އަމިއްލަ އިސްކޮޅަށް، ނޫނީ އަޅުގަނޑުމެންގެ ހަމަ އިސްކޮޅަށް، ޖެހިލަން މިކުރާ މަސައްކަތަށް މިދެންނެވި ފަރާތްތަކުގެ، ޝައްކެއްވެސްނެތްގޮތުގައި ހިތް ނުތަނަވަސްކަން އޮންނާނެ. ޙަސަދަވެރިކަން އޮންނާނެ. އަދި މިހާ ކުޑަކުޑަ ޤައުމަކުން، މިހާ އެކަހެރިކޮށްއޮތް ޤައުމަކުން، މި އިޤްތިޞާދީ މަސައްކަތްތަކުގެ ނަތީޖާ، ފެނިގެންމިދާ4އަހަރުގެ ތެރޭގައި، އެއީކީ ފަސޭހަކަމާއެކީ، ހިތްހަމަޖައްސާލައިގެން ބަލަން ތިބެވޭ ކަހަލަ ކަމަކަށްނުވޭ. މިކަންކަމުން އަސަރުކުރަނީކީ ހަމައެކަނި ދިވެހިރާއްޖޭގެ އިޤްތިޞާދަކަށް ނޫން. މިކަންކަމުން އަސަރުކުރަނީ ހަމައެކަނި ދިވެހިރާއްޖޭގެ ފަތުރުވެރިކަމަށްވެސް ނޫން. ދިވެހިރާއްޖޭގެ އިޤްތިޞާދާއި، ފަތުރުވެރިކަމާއި، އަޅުގަނޑުމެންގެ ފުދުންތެރިކަމާއި އަދި އަޅުގަނޑުމެންގެ އަމިއްލަވަންތަ ސިފަތަކާއި، އަޅުގަނޑުމެންގެ ޘަޤާފަތާއި، މިހުރިހާ ކަމަކަށްވުރެ ބޮޑަށް މިކަންކަން ދިފާޢުކޮށް، މިކަންކަން ދަމަހައްޓަން މިކުރާ މަސައްކަތަކީ އަޅުގަނޑުމެންގެ ޤައުމީ ސަލާމަތާ އެކުވެފައިވާކަމެއް. މިހުރިހާ ކަމެއްގެ އަސަރު، އަޅުގަނޑުމެންގެ ޤައުމީ ސަލާމަތަށް ނުކޮށެއްނުދާނެ. އެހެންވީމާ، މިކުރެވޭ މަސައްކަތަކީ، އަޅުގަނޑުމެންގެ ޤައުމީ ސަލާމަތް ދަމަހައްޓަން ކުރާ މަސައްކަތް. ހުރިހާ ކަމެއްވެސް ނިމިގެން މިއަންނަނީ ޤައުމުގެ ދިފާޢުގައި، ޤައުމުގެ ޙައްޤުގައި ކުރެވޭ މަސައްކަތުގެ ގޮތުގައި. އެންމެ ފަޚުރުވެރި މަސައްކަތެއް މި ކުރަނީ ޤައުމުގެ ޢަސްކަރިއްޔާއިން.\nއެހެންވީމާ، މިދެންނެވިގޮތަށް މި ހުރިހާ ކަމެއް ވަށައިޖެހިގެން ދާއިރު، މިކުރެވޭ މަސައްކަތަކީ، ދިވެހިރާއްޖޭގެ ޤައުމީ ދިފާޢު ވަރުގަދަކުރުން. އަޅުގަނޑުމެންގެ މިނިވަންކަން ވަރުގަދަކުރުން. އަޅުގަނޑުމެންގެ އިސްތިޤުލާލު ވަރުގަދަކުރުން. އާދެ، ޤައުމީ ސަލާމަތްކަން ހަރުދަނާކުރުމަށްކުރާ މަސައްކަތް. މިކަމުގައިވެސް އަޅުގަނޑުމެން ނަގަންޖެހޭ ފިލާވަޅެއް ހަމަ ޖޯން އެފް ކެނެޑީގެ ސްޕީޗަކުން އަޅުގަނޑު ދަންނަވާލާނަން. އާދެ، ޖޯން އެފް ކެނެޑީއަށް ރެފަރެންސް މިދެވެނީ. އެއީ ޝައްކެއްވެސްނެތްގޮތުގައި، އެމެރިކާގެ ވަރަށް ވަރުގަދަ ޝަޚުޞަކަށްވާތީ. އަދި މިކަހަލަ މިލިޓަރީ ޓެކްޓިކަލް ވަރަށް ގިނަ ވާހަކަތައް އޭނަގެ ސްޕީޗުގައި ގެންނަވާފައި ހުރީމާ. އޭރުވެސް ރެލެވަންޓް، މިއަދުވެސް ރެލެވަންޓް، މާދަމާވެސް ހަމަ ރެލެވަންޓް ވާހަކަތަކަކަށްވާތީ.\nއާދެ، ޤައުމު އެހެން ޤައުމުތަކަށް ބަރޯސާނުކޮށް މިކުރާ މަސައްކަތަކީ، އެއްވެސްގޮތެއްގައި އެމެރިކާވަރުގެ އިޤްތިޞާދީ ސްޓްރެންތަކަށް އަޅުގަނޑުމެންވާނެތީކީ ކުރާ މަސައްކަތެއްނޫން. އެހެންނަމަވެސް، އަޅުގަނޑުމެންގެ އުންމީދަކީ އަދި އަޅުގަނޑުމެންގެ އަމާޒަކީ، މިޤައުމަކީ ފުދުންތެރި، އަދި އަމިއްލަ ފައިމައްޗަށް ތެދުވެ، ގިނަ ކަންކަމުގައި އަޅުގަނޑުމެންގެ ކަންކަން ނިންމޭވަރުގެ ޤާބިލުކަމާއި، ރިސޯސްހުރި ޤައުމަކަށް ހެދުމަށްކުރެވޭ މަސައްކަތް.\nޖޯން އެފް ކެނެޑީ އަވަހާރަކޮށްލެވުނު ދުވަހު، އޭނާ ދެއްވަން ހަމަޖައްސަވާފައިވާ ޚިޠާބުގެ ބައެއް ދަންނަވާލާނަން. އެހެންވީމާ، މި ޚިޠާބަކީ ދެއްވާފައި އޮތް ޚިޠާބެއް ނޫން.\n"Ignorance and misinformation can handicap the progress ofacity oracompany, but they can, if allowed to prevail in foreign policy, handicap this country’s security. Inaworld of complex and continuing problems, inaworld full of frustrations and irritations, America’s leadership must be guided by the lights of learning and reason — or else those who confuse rhetoric with reality and the plausible with the possible will gain the popular ascendancy with their seemingly swift and simple solutions to every world problem.”\nއެ ތަޤްރީރުގެ ފަހު ބައެއްގައި ވިދާޅުވެފައިވަނީ،\n"our successful defense of freedom was not due to the words we used, but to the strength we stood ready to use on behalf of the principles we stand ready to defend.”\nއާދެ، މިއީ އެބޭފުޅުންގެ ވަރުގަދަ އަމާޒަކީ. މިއީ އަޅުގަނޑުމެންގެ ޢަސްކަރިއްޔާއިން ކޮންމެ ސޯލްޖަރަކުވެސް ދަސްކުރަންވީ ފިލާވަޅަކީ. މިއީ، ޢަސްކަރިއްޔާގެ ލީޑަރޝިޕްގައި ހުންނަންވީ ކޮންވިކްޝަނަކީ. އަދި ލީޑަރޝިޕުން މުޅި ޢަސްކަރިއްޔާއާއި މި ޤައުމުގެ ދިފާޢުގައި ކުރަންޖެހޭ މަސައްކަތްތަކުގައި މި ކޮންވިކްޝަން ހުރިކަން އަޅުގަނޑުމެން ދައްކަންޖެހެނީ.\nމި ދައުލަތަކީ އިސްލާމްދީނުގެ ސާފުސީދާ މަގުގައި، އެތައް ޤަރުނެއްގެ ޙަޟާރަތެއްގެ މައްޗަށް ބިނާކޮށްފައިވާ ދައުލަތެއް. މި ޤައުމުގެ ޝަރަފަކީ އަޅުގަނޑުމެންގެ އަމިއްލަ އަތުން އުފައްދައި ބިނާކުރި އެއްޗެއް. އެއްވެސް ޙާލެއްގައި ބޭރުގެ ބަޔަކު ހަދިޔާކުރި އެއްޗެއް ނޫން. އެހެންވީމާ، އަޅުގަނޑުމެންގެ ޚިޔާލަށް ގެންނަންވީ، އޭރުވެސް އަޅުގަނޑުމެންގެ ކަންކަން ނިންމޭތޯ ބެލީ އަޅުގަނޑުމެންކަން. އެހެންވީމާ، މިއަދު ކީއްވެގެންތޯ އަޅުގަނޑުމެންގެ ކަންކަން ނިންމަން އަޅުގަނޑުމެން މަސައްކަތް ނުކުރަންވީ. މި ޙަޟާރަތަކީ އަޅުގަނޑުމެން ތަރައްޤީކުރި ޙަޟާރަތެއް. މިއީ ބަޔަކު އަޅުގަނޑުމެންނަށް ހަދިޔާކުރި ޙަޟާރަތެއް ނޫން. އެހެންވީމާ، މި ޢަޒުމުގައި އަޅުގަނޑުމެން ކުރިޔަށްދާން ޖެހޭނީ. މިކަމުގައި އިސްނަގަން ޖެހެނީ ޤައުމުގައި ތިބި ކެރުންތެރިކަން ހުރި ހުރިހާ ފަރާތްތައް. މިކަމުގައި އިސްނަގަންޖެހޭނީ، ދިވެހިރާއްޖޭގެ ޢަސްކަރިއްޔާ. އަދި ހަމައެހެންމެ ޝަރަފުގެ ނިޝާނުގެ ޢިއްޒަތުން ޒީނަތްތެރިވެވަޑައިގެންފައި ތިއްބެވި ދިވެހިރާއްޖޭގެ އިސްރަށްވެހިން. އެހެންނަމަވެސް، ހިތާމައަކީ، އެކަންކަން އަޅުގަނޑުމެންނަށް ފެނުމުގައި ފަނޑުކަމެއް ދާދި އިހަކަށް ދުވަހުވެސް ފެނިގެންދިޔަކަން.\n[ ދިވެހިންގެ އުންމަތްކުރިއަރައި ސިލްމާ ސަލާމަތުގައި\nދިވެހިންގެ ނަން މޮޅުވުން އަދައި ތިބެގެން ކުރީމެ ސަލާމް\nއައުދާނަވުން އެދި ހެޔޮދުޢާ ކުރަމުން ކުރީމެ ސަލާމް ]\nދިވެހި ޤައުމު މިނިވަންކަންމަތީ ލަހައްޓަވާށި! އަޅުގަނޑުމެންނަކީ އަމިއްލަވަންތަކަމަށް ލޯބިކުރާ ބަޔަކު ކަމުގައި ލަހައްޓަވާށި! އަޅުގަނޑުމެންނަކީ މަޞްލަޙަތު އިސްކުރާ ބަޔަކު ކަމުގައި ލަހައްޓަވާށި! އަޅުގަނޑުމެންނަކީ ޤައުމީ ޒިންމާތަކާއި ޤައުމުގެ އިސްކަން އިސްކުރާ ބަޔަކު ކަމުގައި ލަހައްޓަވާށި! އަދި މިކަންކަން ކުރުމުގެ ހެޔޮ ތައުފީޤު އަޅުގަނޑުމެންނަށް މިންވަރު ކުރައްވާށި! މިކުރެވޭ މަސައްކަތަކީ ﷲ ގެ ރަޙްމަތް މިންވަރު ކުރެވޭ މަސައްކަތެއް ކަމުގައި ލައްވާށި!


Priyanka athun Kareena beynunva ehchaky mi ee\nޕްރިޔަންކާ އަދި ކަރީނާ ޝޯގެ ތެެރެއިން\nޕްރިޔަންކާ އަތުން ކަރީނާ ބޭނުންވާ އެެއްޗަކީ މިއީ\n10 ޖޫން 2021 - 22:28:54\nބޮލީވުޑްގެ މަޝްހޫރު ދެ ތަރިންކަަމަށްވާ ޕްރިންުޔަންކާ އާއި ކަރީނާ ވަނީ އަ ކޮފީ ވިތު ކަރަންގައި އެކީ ބައިވެރިވެ ދިރުއުޅުމުގެ ވަރަށް ގިނަ ކަންކަން ހާމަކޮށްފައެވެ.\nއެގޮތުން އެ ޝޯގެ ތެރެއިން ކުރިއަށް ދިޔަ ރެޕިޑް ފަޔާ އެއްގެ ތެރެއިން ކަރަންވަނީ ކަރީނާ ކައިރީ "ޕްރިޔަންކާ އަތުގައި އޮތް އެއްޗެއް ކަރީނާ އަތުގައި އޮތް ނަމައޭ ހިތަށް އަރަނީ ކޯޗެއް ހެއްޔެވެ؟" ސުވާލުކޮށްފައެވެ.\nއެ ސުވާލަށް ޖަވާބުދެމުން ކަރީނާ ވަގުތުން ބުނެފައިވަނީ ޕްރިޔަންކާގެ ފިރިމީހާ ނިކް ޖޮނަސް ކަމަށެވެ. އަދި ޖޮނަސް ބްރަދާސްވެސް ބޭނުންވާ ކަމަށް އޭނާ ބުނެފައިވެއެވެ. ޕްރިޔަންކާވެސް އިން އެ ޝޯގައި އެ އަޑުއިވުމުން ޕްރިޔަންކާވަނީ ހޭންފަށާފައެވެ. އެހެންނަަމަވެސް އިތުރު އެއްޗެއް ނުބުނެއެވެ.\nޕްރިޔަންކާ އެއްޗެއް ނުބުނިނަމަވެސް ކަރަން ވަނީ ޖޮނަސް ބޭނުންވަނީ ކީއްވެތޯ ސުވާލުކޮށްފައެވެ. ކަރީނާ ބުނީ އެއީ ޖޮނަސް ކިޔުޓް ވީމަ ކަމަަށެވެ.\nނިކް އާއި ޕްރިޔަންކާގެ ކައިވެންޏަށް މިހާރު ދެ އަހަރަށްވުރެ ގިނަ ދުވަސް ވެފައިވާއިރު، ނިކް ޕްރިޔަންކާ އަށް ޕްރޮޕޯސް ކުރީވެސް ވަރަށް ތަފާތު ގޮތަކަށެވެ. އެގޮތުން ނިކް ޕްރިޔަންކާއަށް ޕްރޮޕޯސް ކޮށްފައިވަނީ 200,000 ޑޮލަރުގެ ޑައިމަންޑު އަނގޮޢްޓި އަކުންނެވެ.\nނިކް އާއި ޕްރިޔަންކާގެ ޖޯޑަކީ ގިނަ ބަޔެއްގެ މަގްބޫލުކަމާއި ލޯބި ލިބިފައިވާ ޖޯޑެކެވެ.


Ras Online - މަހުލޫފަށް ދައުވާ ކުރުމާއެކު ނަޒޫ ރަތަށް؛ ވިދާޅުވީ ޕީޖީ "ސައިކޯ" ކަމަށް\nމަހުލޫފަށް ދައުވާ ކުރުމާއެކު ނަޒޫ ރަތަށް؛ ވިދާޅުވީ ޕީޖީ "ސައިކޯ" ކަމަށް\nޒަހީނުއްދީން ސަޢީދު 25 ނޮވެމްބަރު 2021 - 10:36\nއެމްއެމްޕީއާރްސީގެ ހިޔާނާތުގެ މައްސަލާގައި ޔޫތު މިނިސްޓަރު އަހްމަދު މަހްލޫފުގެ މައްޗަށް، ރިޝްވަތު ހިފުމުގެ ދައުވާކުރަން ޕީޖީ އޮފީހުން ކްރިމިނަލް ކޯޓަށް ހުށައެޅުމުން މަހްލޫފުގެ އަނބިކަބަލުން ނަޒްރާ ނަސީމް، ވަރަށް ބޮޑަށް ރުޅިދުރުވެ ޕްރޮސިކިއުޓާ ޖެނަރަލް ހުސެއިން ޝަމީމަކީ "ސައިކޯ" ނުވަތަ ސިކުނޑި ހަމަނުޖެހޭ މީހެއްގެ ގޮތުގައި ސިފަކުރަށްވައިފި އެވެ.\nމަހްލޫފްގެ އަނބިކަބަލުން އަދި ނައިބު ރައީސް ފައިސަލް ނަސީމުގެ ކޮއްކޯފުޅު ނަޒްރާ ޕީޖީ ޝަމީމަށް "ސައިކޯ" ނުވަތަ މޮޔައަކަށް ގޮވާލެއްވީ ޓުވީޓާގައެެވެ. ރައީސް އޮފީހުގައި ޗީފް އެގްޒެކެޓިވް ޓު ވައިސް ޕްރެޒިޑެންޓްގެ މަގާމު އަދާކުރަށްވާ ނަޒުރާ ނަސީމް (ނަޒޫ) ވަނީ ފިރިކަލުންގެ މައްޗަށް ދައުވާ ކުރުމުން މަރުހަބާ ވިދާޅުވެ "ސައިކޯ"ގެ ލަގަބާއިއެކު ޕީޖީ ޝަމީމަށް ޓެގް ކުރައްވާފައެެވެ. ނަޒޫ ރައީސް އޮފީހުގައި އަދާކުރަށްވަނީ ބޭބޭފުޅު ނައިބް ރައީސްގެ "ޗީޕް އެކްޒެކްޓިވް" ގެ މަގާމެވެ.\nމިނިސްޓަރު މަހްލޫފްގެ، މައްޗަށް ދައުވާ ކޮށްފައިވަނީ އޭނާ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރުކަމުގައި ހުރިއިރު، 27 އޮގަސްޓު 2014 ދުވަހު ސްޕެޝަލް އިކޮނޮމިކް ޒޯން ބިލަށް ތާއީދުކޮށް ވޯޓުދިނުމުގެ މުޤާބިލުގައި، އޭރުގެ ޓޫރިޒަމް މިނިސްޓަރު އަހްމަދު އަދީބު އަބްދުލްޣަފޫރު، އެސްއޯއެފް ޕްރައިވެޓް ލިމިޓެޑްގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓުގެ ޗެކުން މަހްލޫފަށް ދިން 33000 (ތެއްތިރީސްހާސް އެމެރިކާ ޑޮލަރު) މަހްލޫފުގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓަށް 01 ސެޕްޓެންބަރު 2014 ދުވަހު ޖަމާކޮށް، ރިޝްވަތު ހިފާފައިވާ ކަމަށް ތުހުމަތު ކުރެވޭ މައްސަލައިގައެވެެ.\nއެމްއެމްޕީއާރްސީގެ ހިޔާނާތުގެ ފައިސާގައި ހިފިކަން އޭސީސީގެ ތަހުގީގަށް ސާބިތުވެ އޭނާގެ މައްޗަށް ދައުވާކޮށްދިނުމަށް ޕީޖީ އޮފީހަށް ފޮނުވުމާއިއެކު އެކަމުގައި ޕީޖީ އޮފީހުން ވަކި ގޮތެއް އަންގަންދެން މިނިސްޓަރު މަހްލޫފް ވަޒީފާގެ މައްސޫލިއްޔަތުތަކުން އެކަހެރިކުރިއެެވެ. އެ މައްސަލަ ދިގުލައިގެން ގޮސް، ގޮތެއް ނިންމުން ލަސްވެގެން ދާތީ، މަހްލޫފު ވަނީ މައްސަލަ އަވަހަށް ނިއްމައި ދިނުމަށް އެދިވަޑައިގެންފައެވެ. ނަމަވެސް ޕީޖީން ބުނެފައިވަނީ މަހުލޫފަށް ދައުވާ ކުރާނީ މައްސަލަ ދިރާސާ ކުރުމަށް ފަހު ކަމަށެވެ.\nމައްސަލައިގައި މަހުލޫފުވެސް ޕީޖީއަށް ވަރަށް ބޮޑަށް ފާޑުވިދާޅުވެ ޕީޖީއާއި މަހްލޫފްގެ އަރިހުގައި މަސައްކަތް ކުރަށްވާ މުވައްޒަފަކާ ޕީޖީ ޝަމީމާ ދެމެދު ހިނގާފައިވާ މުއާމަލާތްތަކެއް ކަމަށް ބުނާ ޗެޓް ލޮގް ތަކެއް ވެސް ވަނީ ލީކް ކޮށްލާފައެވެ. އެ ޗެޓް ލޮގުގައި ޝަމީމު ވިދާޅުވާ ގޮތުން މަހުލޫފްގެ މައްޗަށް ދައުވާ ކުރަނީ ނުވަތަ މިހާތަނަށް ދައުވާ ނުކޮށް "ވާނުވާގައި" ބެހެއްޓީ "މާފުއްޕާތީ" ކަމަށެވެ.


BREAKING NEWS: Miadhu Ithuru 122 Meehun Covid Ah Fassivejje - Vaguthu\nމިއަދު މާލެ އިން ފައްސިވީ 24 މީހުންނެވެ. މިއަދު އަތޮޅުތެރޭގެ މީހުން ދިރިއުޅޭ ރަށްތަކުން 81 މީހުން ފައްސިވިއެވެ. އޭގެ އިތުރުން ރިސޯޓްތަކުން މިއަދު 17 މީހުން ފައްސިވިއެވެ.\nމިއަދު ވަނީ ރާއްޖެ އިން ކޮވިޑަށް ފައްސިވާ މީހުންގެ އަދަދު 100 އިން މަތީގައި ހުންނަތާ ޖެހިޖެހިގެން ހަތަރު ދުވަސް ވެފައެވެ. ނަމަވެސް މިއަދަކީ ފާއިތުވި ހަތަރު ދުވަސް ތެރޭގައި އެންމެ މަދުއަދަދެއްގެ މީހުން ކޮވިޑަށް ފައްސިވި ދުވަހެވެ.\nމިއަދު 6072 މީހުން ކޮވިޑަށް ޓެސްޓް ކުރިއެވެ. އޭގެތެރެއިން ކޮވިޑަށް ފައްސިވެފައި ވަނީ %2.01 މީހުންނެވެ.\nމިހާރު ރާއްޖޭގައި ކޮވިޑް ޖެހިފައި ތިބީ 2587 މީހުންނަށެވެ. ރާއްޖެ އިން ކޮވިޑް ޖެހުނު މީހުންގެ ތެރެއިން މިއަދު ކޮވިޑުން ރަނގަޅު ވެގެން ދޫކޮށްލާފައި ވަނީ 106 މީހުންނެވެ. ކޮވިޑް ޖެހުނު މީހުންގެ ތެރެއިން 11 މީހަކަށް މިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން އެބަގެންދެއެވެ.\nކޮވިޑް-19 އަށް ފައްސިވާ މީހުންގެ އަދަދު އަނެއްކާވެސް 100 އިން މައްޗަށް އަރާފައި ވާއިރު އީދު ބަންދުގައި ގިނަ ރަށްރަށުގައި މީހުން ޖަމާ ވެގެން ކުޅިވަރު ހަރަކާތްތައް ކުރިއަށް ގެންދާތީ ކުރިއަށް އޮތް ދުވަސްތަކުގައި ކޮވިޑަށް ފައްސިވާ މީހުންގެ އަދަދު އިތުރުވެގެން ދިއުމުގެ ބިރު ވަރަށް ބޮޑެވެ.


ޓެކްސް އެޕީލް ޓްރައިބިއުނަލް ގެ ހުސްވެފައިވާ މަގާމަށް މުނައްވަރު އައްޔަން ކުރަން ރުހުންދީފި! – DhiDaily\nޓެކްސް އެޕީލް ޓްރައިބިއުނަލް ގެ ހުސްވެފައިވާ މަގާމަށް މުނައްވަރު އައްޔަން ކުރަން ރުހުންދީފި!\nއއ. މަތިވެރި، ވެސްޓްބީޗް، މުހައްމަދު މުނައްވަރު އަލީ، ޓެކްސް އެޕީލް ޓްރައިބިއުނަލްގެ ހުސްވެފައިވާ މެންބަރުކަމަށް އައްޔަން ކުރުމަށް ރައްޔިތުންގެ މަޖިލީހުން ރުހުންދީފިއެވެ.\nއެގޮތުން ޓެކްސް އެޕީލް ޓްރައިބިއުނަލްގެ ހުސްވެފައިވާ މަގާމަށް މެންބަރަކު އައްޔަން ކުރެއްވުމަށް ރައީސް އިބްރާހިމް މުޙައްމަދު ޞާލިހު، މުނައްވަރާއި ގ. ނޫމަރާ ވިލާ، ނާހިދާ ލަތީފުގެ ނަން ނަން މަޖިލީހަށް ފޮނުވާފައިވާ އިރު އެ ދެބޭފުޅުންނަކީ އެ މަޤާމަށް ކުރިމަތި ލެއްވި ހަމައެކަނި ދެބޭފުޅުންނެވެ. އަދި މި ދެ ބޭފުޅުންނަށް ވެސް ރުހުން ދިނުމަށް ޖުޑީޝަރީ ކޮމިޓީން އޮތީ ފާސް ކޮށްފައެވެ.\nއެގޮތުން ކޮމިޓީގެ ރިޕޯޓަށް މިއަދުގެ މަޖިލިސް ޖަލްސާގައި ވޯޓަށް އެހި އިރު، އޭނާ އަށް ރުހުން ދިނުމަށް ފެންނަކަމަށް 65 މެންބަރަކު ވޯޓު ދިނެވެ. އެހެންކަމުން އެ މަގާމަށް އޭނާއަށް ރުހުންދޭން މަޖިލީހުން ފާސް ކުރީއެވެ.\nހަމަ އެއާއެކު މި ޓްރަބިއުނަލް އަކީ ޖުމްލަ5މެންބަރުންގެ މައްޗަށް އެކުލެވިގެންވާ ޓްރައިބިއުނަލް އެކެވެ. މި މަގާމުގެ ޝަރުތުތަކުގެ ތެރޭގައި، މެންބަރުންގެ ތެރެއިން މަދުވެގެން2މެންބަރުންނަކީ ރާއްޖޭގެ ގާނޫނީ ދާއިރާގައި މަސައްކަތް ކޮށް މަދުވެގެން ތިން އަހަރުގެ ތަޖުރިބާ ލިބިފައިވާ ނުވަތަ ގާނޫނީ ދާއިރާއިން މަތީ ތައުލީމް ހާސިލްކޮށްފައިވާ މެންބަރުން ކަމުގައި ވާންޖެހެއެވެ.


އެސްޓީއޯއިން ސެޕްޓެމްބަރުމަހު 78 ހާހަށްވުރެގިނަ ބަސްތާގެ ކާޑު ރާއްޖޭގެ އެކި ސަރަހައްދުތަކަށް އެސްޓީއޯއިން ސެޕްޓެމްބަރުމަހު 78 ހާހަށްވުރެގިނަ ބަސްތާގެ ކާޑު ރާއްޖޭގެ އެކި ސަރަހައްދުތަކަށް\nއެސްޓީއޯއިން ސެޕްޓެމްބަރުމަހު 78 ހާހަށްވުރެގިނަ ބަސްތާގެ ކާޑު ރާއްޖޭގެ އެކި ސަރަހައްދުތަކަށް\nއެސްޓީއޯއިން މިދިޔަ ސެޕްޓެމްބަރުމަހު 78 ހާހަށްވުރެ ގިނަ ކާޑު ބަސްތާ އެކި ސަރަހައްދުތަކަށް ފޮނުވައިފިއެވެ.\nމާލެއާއި ރަށްރަށުގައި ކާޑުގެ ބާވަތްތައް ހުސްނުވެ ލިބޭނެ އިންތިޒާމް ހަމަޖެއްސުމުގެ ގޮތުން އެސްޓީއޯއިން ގިނަ މަސައްކަތްތަކެއް ކުރެއެވެ. އެސްޓީއޯއިން ބުނީ މިދިޔަ ސެޕްޓެމްބަރުމަހުގެ ތެރޭގައި މާލެއާއި ރާއްޖޭގެ އެކި ސަރަހައްދުތަކަށް 78475 ބަސްތާ ކާޑު ފޮނުވާފައިވާކަމަށެވެ. މިދިޔަ އޮގަސްޓުމަހު އެކުންފުނިން ފޮނުވާފައިވަނީ 79813 ބަސްތާއެވެ.\nއެސްޓީއޯގެ ތަފާސް ހިސާބުތައް ދައްކާގޮތުން މިދިޔަ މަހުގެ ތެރޭގައި އަތޮޅުތަކަށް 538 އޯޑަރެއް ވަނީ ފޮނުވާފައެވެ. މީގެތެރޭގައި އަތޮޅުތެރޭގައި ތިބި އެސްޓީއޯގެ އެޖެންޓުން މެދުވެރިކޮށް ލިބިފައިވާ އޯޑަރުތައްވެސް ހިމެނެއެވެ. މީގެތެރޭގައި ހިމެނެނީ 21608 ބަސްތާ ހަނޑުލާއި، 6911 ބަސްތާ ހަކުރާއި 18325 ބަސްތާ ފުށެވެ.\nމާލެ ސަރަހައްދުން މިދިޔަމަހު މުޅި ޖުމްލަ 1838 އޯޑަރު ލިބިފައިވާ ކަމަށް އެސްޓީއޯއިން ބުނެއެވެ. އޭގެތެރޭގައި ހިމެނެނީ 10976 ބަސްތާ ހަނޑުލާއި، 4259 ބަސްތާ ހަކުރާއި 7016 ބަސްތާ ފުށެވެ.


Enmme Agubodu Agoti Libunee Kon Filmy Thariakah - Vaguthu\nއެންމެ އަގުބޮޑު އެންޖޭޖްމެންޓް އަނގޮޓި ލިބުނީ ކޮން ފިލްމީ ތަރިއަކަށް؟\n9 މަސް ކުރިން ( މެއި 11, 2018 )\nބޮލީވުޑްގެ އެކްޓަރުން އަބަދުވެސް އެ މީހުން ލޯބިވެރިޔާގެ ފަރާތުން ދޭ އެންޖޭޖްމެންޓް ރިންގް ދެކެ ވަރަށް ލޯބިވެއެވެ. އެ މީހުން އެ ލިބޭ އަނގޮޓިއަކީ އާދައިގެ އަނގޮޓީއެއްވެސް ނޫނެވެ. އެ އަނގޮޓީގެ އަގު އެތައް ލައްކަ ޑޮލަރަަށް އަރާ ފަހަރުވެސް ދެއެެވެ.\nމިގޮތުން ބޮލީވުޑްގައި މިހާރު އެންމެ ބޮޑަށް އެއް ކައިވެނީގެ ހަފްލާގެ ވާހަކައަކީ ސޯނަމް އާއި އާނަންދުގެ ކައިވެނީގެ ވާހަކަކަަމަށް ވާއިރު، އާނަންދު ސޯނަމްއަށް ދިން އަނގޮޓީއަކީވެސް ވަރަށް އަގުބޮޑު އަގޮޓިއެއްކަން މި ވަނީ ހާމަކޮށްފައެވެ.\nރިޕޯޓްތައް ބުނާގޮތުގައި، އެ އަގޮޓީގެ އަގު 133907.67 ޑޮލަރަށް އަރައެެވެ.\nއެހެން ނަމަވެސް މިއީ ބޮލީވުޑްގެ ތަރިއަކަށް ލިބުނު އެންމެ އަގުބޮޑު އެންގޭޖްމެންތް އަނގޮޓިއެއް ނޫނެވެ. ގަޖްނީއިން ފެނިގެން ދިޔަ އާސިންއަށް އޭނާ ފިރިމީހާ ވަނީ 892800.00 ޑޮލަރުގެ އަގުބޮޑު އަނގޮޓިއެއް ދީފައެވެ.\nއޭގެ އިތުރުން ޝިލްޕާ ޝެޓީއަަށް އޭނާގެ ފިރިމީހާ ދިން އަގޮޓީގެ އަގު 446259.30 ޑޮލަރަށް އަރައެވެ.\n،މީގެ އިތުުރުން މިދިޔަ އަހަރު ޑިސެންބަރު މަސް ތެރޭގައި ކައިވެނި ކުރި އަނުޝްކާއަށް ވިރާތް ވަނީ 148764.10 ޑޮލަރުގެ އަނގޮޓިއެއް ދީފައެވެ.\nމެއި 12, 2018 17:47\nމެއި 14, 2018 10:27\nކާކު ތެ ބުނީ ކަލޭޔާ ބެހެޔޭ...


Falhuvefai oiy Kandholhudhoo fehi vanee\nރ. ކަނދޮޅުދޫ-- ފޮޓޯ: ޝާބިލް\nފަޅުވެފައި އޮތް ކަނދޮޅުދޫ ފެހި ވަނީ\nރާއްޖެ އަށް ކުރިމަތިވި ސުނާމީ ކާރިސާގައި 2004 ވަނަ އަހަރު އެންމެ ބޮޑު ގެއްލުމެއް ލިބުނު އެއް ރަށަކީ ރ. ކަނދޮޅުދޫ އެވެ. އެ ހާދިސާގައި މުޅި ރަށް އެކީ އެކަށް ވަނީ ވީރާނާވެފަ އެވެ. އެއާއެކު އެރަށުގެ ރައްޔިތުން ދިރިއުޅެމުން އައީ އެއަތޮޅުގެ އެކި ރަށްރަށުގަ އެވެ.\nރަށް ފަޅުވުމުގެ ކުރިން އެރަށް އޮތީ އިމާރާތްތަކުން ފުރި ބާރުވެފަ އެވެ. މާބޮޑެތި މަގުތަކެއް ވެސް ނުހުރެ އެވެ. ހިޔާކޮށްލާނެ ގަހެއްގެ ނިޔަލަށް ވަންނަން ބޭނުން ވިޔަސް ހިޔާވާން ވަންނާނެ މާ ގިނަ ގަސްތަކެއް ވެސް ނޯވެ އެވެ. މަގުތައް ހިމަކަމުން އެއް ގެ އަނެއް ގެ ވަކިވަނީ ކިރިޔާ އެވެ.\nއެކަމަކު އެރަށް ފަޅުވުމާއެކު އެރަށުގައި ގަސްތައް ހެދެން ފަށާފައި ވާއިރު މިހާރު ރަށުގެ ބޮޑު ބައެއް އޮތީ ފެހިވެ، ބޯޖަންގައްޔަކަށް ބަދަލުވެފަ އެވެ. އޭރު މީހުން ދިރިއުޅުނު ގެތައް ވެސް ވަރަށް ބޮޑަށް ހަލާކުވެފައި ވާއިރު އެ ގޯތިތަކުގައި ވެސް ގަސްތައް އޮތީ ހެދިފަ އެވެ.\n4000 inhabitants abandoned Kandhalhudhoo asa"ghost" island since 2004 after the Tsunami. Greenery is slowly coming back to life and overtaking the abandoned houses and structures in the island.\nOriginal post: Maldives Transformation pic.twitter.com/VNzVC9eInN— Nauty #TeamBlacklist🎈⚖❓ (@nautymatox) July 31, 2019\nފަޅުވެފައި ހުރި އިމާރާތްތަކުގެ ތެރެއިން ގަސްތައް ހެދެމުން ދާއިރު، މުޅި ރަށް މަތިން ބަލާލުމުން މިހާރު ފެންނަނީ ފެހި ކަމެވެ. ސުނާމީ އަށް ފަހު ކަނދޮޅުދޫގައި ގެއްލުން ނުވެ ހުރި ހަމައެކަނި އިމާރާތަކީ އެ ރަށު މެދުގައި ހުންނަ މިސްކިތެވެ. މިހާރުގެ ފޮޓޯތަކުން އަދިވެސް އެ މިސްކިތް ރީތިކޮށް ހުރި މަންޒަރު ފެނެ އެވެ.\nޑިސެމްބަރު 26، 2004 ގައި އައި ސުނާމީ ގައި އެއްކޮށް ސުންނާފަތިވެގެން ދިޔަ ކަނދޮޅުދޫ މީހުން ދުވާފަރުގައި އާބާދު ކުރީ 2008 ވަނަ އަހަރު އެވެ. އޭގެ ފަހުން ތޭރަ އަހަރަށް ވުރެ ގިނަ ދުވަސްވެފައި ވާއިރު، އެމީހުންގެ އެންމެ ބޮޑު ކަންބޮޑުވުމަކީ "ރެފިއުޖީންގެ ގޮތުގައި" އުޅެން ޖެހުމެވެ.\nއެމީހުން އަދިވެސް ރަޖިސްޓްރީކޮށްފައި އޮންނަނީ މިހާރު ފަޅުވެފައި އޮތް ކަނދޮޅުދޫ އަށެވެ. އެކަމަކު އެމައްސަލަ ވަރަށް އަވަހަށް ހައްލުކޮށްދެއްވާނެ ކަމަށް ދުވާފަރު ދާއިރާގެ މެމްބަރު އިސްމާއިލް އަހްމަދު ވިދާޅުވެ އެވެ.


Nafsaanee bayyah faruvaa hoadhan meehun fasjehenee keeheve? - vNews.mv\nމެންޓަލް ކްލިނިކް ހުޅުވުމުގެ ރަސްމިއްޔާތުގެ ތެރެއިން:\nނަފްސާނީ ބައްޔަށް ފަރުވާ ހޯދަން މީހުން ފަސްޖެހެނީ ކީއްވެ؟\nޙައްވާ މިންހާ 10 October 2019, 17:21\nނަފްސާނީގޮތުން ދިމާވާ އެކި މައްސަލަތަކަކީ ދުނިޔޭގެ އެކި ހިސާބުތަކުގައި ވެސް އާއްމު ކަމެކެވެ. މިރާއްޖޭގައިވެސް ދެޖިންސުގެ އެކި އުމުރުގެ މީހުން މިކަން ތަހައްމަލު ކުރަން ޖެހިފައިވާއިރު މިކަމާމެދު ދިވެހިން ހޭލުންތެރިވެފައި ތިބީ ކިހާ ވަރަކަށްތޯ ސުވާލު އުފެދެ އެެވެ. މިއީ ފަރުވާ ހޯދަންޖެހޭ ކަމެއްކަން، އަޅާނުލައި ދޫކޮށްލާ ވަރަށް ވުރެ ނުރައްކާ ކަމެއްކަން ރޭކާލަނީ ކިތައް މީހުންނަށްތޯ ސުވާލު އުފެދެ އެވެ.\nނަފްސާނީ ބައްޔަކީ ކޯއްޗެއްކަން އަޅުގަނޑުމެންނަށް އެނގޭހެން ހީވި ކަމުގައިވިޔަސް، އެކަމާ ބެހޭގޮތުން އަސްލު އެނގެންޖެހޭ މިންވަރަށް އަޅުގަނޑުމެންނަށް މިކަމާ ބެހޭގޮތުން އެނގިފައެެއް ނެތެވެ. އެފަދަ ކަމެއް މީހަކު ތަހައްމަލު ކުރަމުންދާ މީހަކު ދެނެގަންނާނެ ގޮތެއްވެސް ނޭނގެއެވެ. އެފަދަ މީހަކާ މުއާމަލާތް ކުރާނެ ގޮތްވެސް ނޭނގެ އެވެ.\nއެފަދަ މީހުންނަށް އެހީވުމުގެ ބަދަލުގައި އެމީހުންނަށް ކުރެވެނީ ގިނަފަހަރަށް މަލާމާތެވެ. އެމީހުން ތަހައްމަލު ކުރަމުންދާ ވޭން ހުދު އެމީހުންނަށްވެސް ގިނަ ފަހަރު ކިޔައިދޭން ނެނގެއެވެ. ވީއިރު، އެންމެ ކައިރީގައިއުޅޭ އާއިލާ މީހުންނާއި އެކުވެރިން އެމީހުންގެ ހާލަތު ދެނެގަތުމުގެ ބަދަލުގައި އެމީހުންނަށް ދިމާވެފައިވާ ކަންކަމާމެދު މަލާމަތްކޮށް، އެކަހެރިކޮށްލުމަކީ އެންމެ ރަނގަޅު ގޮތްތޯ ސުވާލު އުފައްދަން ޖެހެއެވެ. އެކަމުގެ ފަރުވާ ހޯދަންދާ މީހުންނަށް ނިސްބަތްކޮށް މޮޔަމީހެކޭ ގޮވުމަކީ ހަމަ ކުރަންޖެހޭ ކަމެއްތޯވެސް ސުވާލުކޮށްލުން މުހިންމެވެ.\nރާއްޖޭގެ ސަރުކާރުން ނަފްސާނީ ބަލިތަކާމެދު އިސްކަންދޭ މިންވަރު ހާމަވެގެންދާ އެންމެ ބޮޑު އެއް ކަމަކީ އާސަންދައިގެ ދަށުން ހިދުމަތް ލިބޭގޮތަށް ނަފްސާނީ ބައްޔަށް ފަރުވާދޭ ކްލިނިކެއް ގާއިމްކުރުމެވެ. މިކްލިނިކް ހުޅުވީ މިއަހަރުގެ މާޗްމަހު އެވެ. އަދި މިކަމުގެ ސީރިއަސްކަން ހާމަވާ މިންވަރަކީ މިކްލިނިކުން ފަރުވާ ހޯދަންދާ މީހުންގެ އަދަދުގެ ގިނަކަމުންނެވެ. މާޗްމަހު ހުޅުވި މި ކްލިނިކުން މިހާތަނަށް 4000 އެއްހާ މީހުންނަށް ފަރުވާ ދީފަައިވާ ކަމަށް ދުވަހާ ގުޅިގެން ހެލްތް މިނިސްޓަރ އަބްދުﷲ އަމީން ދެއްވި ހިތާބުގައި ވިދާޅުވެފައި ވެ އެވެ.\nމިއީ އަދި މީގެން ކުޑަ މިންވަރެއް ކަމަށް ބަލަމާ ހިނގާށެވެ. ނަފްސާނީ ބަލި ހުރިކަން ދެނެނުގަނެވޭ އެތައް ބަޔަކު އުޅޭނެ ކަން ޔަގީނެވެ. އަދި ދެނެގަނެވިފައި ހުއްޓަސް ފަރުވާ ނުހޯދާވެސް އެތައް ބަޔަކު އުޅޭނެއެވެ.\nދެން އުފެދޭ ސުވާލަކީ ފަރުވާ ހޯދުން ލަސްވަނީ ނުވަތަ މަޑުޖެހެވެނީ ކީއްވެތޯ އެވެ. ދިރާސާތަކުން ދައްކާގޮތުން ގިނަ ބަޔަކު މިބައްޔަށް ފަރުވާ ހޯދުމަށް ފަސްޖެހެނީ ސޯޝަލް ސްޓިގްމާ ނުވަތަ މުޖުތަމައުގެ ފަރާތުން އޭނާއަށް ކުރިމަތިވާނެ ކަންކަން ނުވަތަ މަލާމާތުން ސަލާމާތްވާށެވެ. ގިނަ މީހުންނަށް އެމީހުންނަށް ކުރިމަތިވާ ނުތަނަވަސްކަން ނުވަތަ ދިމާވާ މައްސަލަަތައް ހިއްސާކުރުން ވަނީ ވަރަށް ދަތި ކަމަކަށެވެ.\nމީގެއިތުރަށް ގިނަ ބަޔަކު ފަރުވާ ހޯދުމަށް ފަސްޖެހެނީ އެމީހުންނަށް ފަރުވާ ހޯދަން އަދި ނުޖެހޭ ކަމަށް ގަބޫލު ކުރެވޭތީއެވެ. މީހަކު ފަރުވާ ހޯދަން ބުނުމުން ދެކޮޅު ހަދާނެއެވެ. މީހެއްގެ ކިބައިގައި ނަފްސާނީ މައްސަަލަ ހުރިކަން އެމީހާއަށް ދެނެގަނެވޭ ހިސާބުން ފަރުވާ ހޯދަން ނުޖެހޭކަން ދެއްކުމަށް ބަހަނާ ނުވަތަ އުޒުރު ދެއްކުމަކީވެސް އާއްމު ކަމެކެވެ.\nވޯލްޑް ހެލްތް އޯގަނައިޒޭޝަނުން އާއްމުކޮށްފައިވާ ތަފާސްހިސާބުތަކުން ދައްކާ ގޮތުން ނަފްސާނީ ބަލި ތަހައްމަލު ކުރަމުންދާ މީހުންގެ ތެރެއިން 30 އިންސައްތަ އާއި 80 އިންސައްތައާ ދެމެދު މީހުންނަކީ އެކަމުން ސަލާމަތްވުމަށް އެއްވެސް ފަރުވާއެއް ނުހޯދާ މީހުންނެވެ. މީގެތެރޭގައި ބައިޕޯލާ ޑިސްއޯޑަރ ހުންނަ 50 އިންސައްތަ މީހުންނާއި، ޕެނިކް ޑިސްއޯޑަރ ހުންނަ 55 އިންސައްތަ މީހުންނާއި، މޭޖަރ ޑިޕްރެޝަން ހުންނަ 56 އިންސައްތަ މީހުން ހިމެނެ އެވެ.\nރާއްޖޭގައިވެސް މިބައްޔަށް ކުރެވޭ ތަފާތު އެކި ފަރުވާތައް ހުރެއެވެ. އޭގެތެރޭގައި ނަފްސާނީ ބަލިތައް ވަޒަންކުރުމާއި ބަލި ދެނެގަތުމާއި ބޭހުގެ އެހީގައި ފަރުވާދިނުމާއި ސައިކޮލޮޖިކަލް ހިދުމަތްތަކާއެކު ފަރުވާ ދިނުމާއި ރީހެބިލިޓޭޝަން އަދި އޮކިއުޕޭޝަނަލް ތެރަޕީ ދިނުން ފަދަ ތަފާތު ހިދުމަތްތައް ހިމެނެއެވެ.


61 KG Drug Massala:Iskoh Ulhunu Meehaa Dhookolli Massala Isthiunaafu Kohffi - Vaguthu\n61 ކިލޯގެ ޑްރަގް މައްސަލަ: އިސްކޮށް އުޅުނު މީހާ ދޫކޮށްލި މައްސަލަ އިސްތިއުނާފްކޮށްފި\n61 ކިލޯގެ މަސްތުވާތަކެތީގެ މައްސަލާގައި ހައްޔަރު ކުރި މީހުން -- ފޮޓޯ: ޕޮލިސް\nރާއްޖެ އަށް 61 ކިލޯގެ މަސްތުވާތަކެތި އެތެރެ ކުރުމުގައި އިސްކޮށް ހުރި މ. ބޮއިލިންފިޝް، އަހުމަދު ވިސާމް ދޫކޮށްލި މައްސަލަ ހައި ކޯޓުގައި އިސްތިއުނާފްކޮށްފިއެވެ.\nޕްރޮސެކިއުޓަ ޖެނެރަލް އޮފީހުން މިއަދު ވިދާޅުވީ،އެ މައްސަލަ މިއަދު އިސްތިއުނާފު ކޮށްފައިވާ ކަަމަށެވެ.\n"އިރުއަލިމަސް" ނަމަކަށް ކިޔާ ދޯންޏެއްގައި މަސްތުވާތަކެތި އެތެރެ ކުރި މައްސަލައިގައި ހައްޔަރު ކުރި ވިސާމް ކްރިމިނަލް ކޯޓުން ދޫކޮށްލީ އާދީއްތަ ދުވަހު އެވެ.\nމި މައްސަލައިގައި ވިސާމްގެ މައްޗަށް ޑައިމޯފިން ޓްރެފިކް ކުރުމުގެ ކުށުގެ ދައުވާ ކްރިމިނަލް ކޯޓަށް ވަނީ ހުށަހަޅައިފައެވެ. ވިސާމްގެ އިތުރުން 11 މީހެއްގެ މައްޗަށް ޑައިމޯފިން ޓްރެފިކް ކުރުމުގެ ކުށުގެ ދައުވާ ވަނީ ކޮށްފައެވެ. މި މީހުންގެ ތެރެއިން ވިސާމް ފިޔަވައި ދެން ތިބި މީހުން ޝަރީއަތް ނިމެންދެން ވަނީ ބަންދުކޮށްފައެވެ.\nއެމީހުންނަކީ މުހައްމަދު ހަމީދު، ގދ. ރަތަފަންދޫ، ގުލްދަސްތާގެ، މުހައްމަދު މާއިޝް، މ. މާކޮޅު، މުހައްމަދު ޝާމިން، މއ. ވިރާހު، އަހުމަދު ޝިފާޒް، ހުޅުމާލޭ ފްލެޓް 06ޖީ4، އަބްދުﷲ ޝާމް، މއ. ބޯޅަކިންކިރިމާގެ، ހުސައިން ސުނާޒް، މ. މުލި، ސޯސަންވިލާ، ސައުދުﷲ ރަޝީދު، މ.ކެޕްރިކޯން، މުހައްމަދު ނަޝީދު، މ.މުލި، ހުދުފިނިފެންމާގެ، މުހައްމަދު މާއިދު، މ. ކޮޅުފުށި، އޯޝަންވިއު އަދި މުހައްމަދު ރިޟްވާން އިބްރާހިމް، މ. މުލި، މުސްތަރީގެ އެވެ.\nއެ މީހުންގެ ތެރެއިން ހަތް މީހުންނަކީ މަސްތުވާތަކެތި ރާއްޖެއަށް އެތެރެކުރި ދޯނީގައި ދަތުރުކުރި މީހުންނެވެ. އަނެއް ހަތަރު މީހުންނަކީ މާލެއާއި ހުޅުމާލޭގެ ހަތަރު ގެއެއް ބަލައި ފާސްކޮށް ހައްޔަރުކުރި މީހުންނެވެ.\nވިސާމް ދޫކޮށްލީ ޝަރީއަތް ނިމެންދެން ބަންދުކުރަން ކޯޓުން ނެރެފައިވާ އަމުރު ރިވިއުކުރަން ގެންދިއުމުންނެވެ. ކްރިމިނަލް ކޯޓުގެ ގާޒީ އަލީ އާދަމް ނެރުއްވި އަމުރުގައި ވަނީ ކަރެކްޝަނަލް ސާވިސްގެ ފަރާތުން އޭނާއަށް އެކަށީގެންވާ ގޮތެއްގައި ސިއްހީ ފަރުވާ ދީފައި ނުވާ ކަމަށެވެ.\nފުލުހުންނާއި ޕީޖީ އޮފީހުން ވިދާޅުވީ ވިސާމްއަކީ މި ނެޓްވޯކްގެ އެންމެ އިސް މީހާ ކަމަށާއި މި ކުށުގެ އަމަލު ހިންގުމުގައި އެންމެ އިސްކޮށް ހުރީ ވެސް ވިސާމް ކަމަށެވެ.